Шерободдаги мактаблардан бирига қаҳрамон божхоначи бюсти ўрнатилди\nШерободдаги мактаблардан бирига қаҳрамон ...\nЯқинда Шеробод туманида хушхабар тарқалди - қаҳрамон божхоначи Ботир Давлатов ўқиган “Пошхурт” маҳалласидаги 33-сонли умумтаълим мактаби ҳовлисига эса унинг мардонавор қиёфаси акс этиб турган зарҳал бюсти ўрнатилди.\nШу муносабат билан ташкил этилган хотира тадбирида Сурхондарё вилояти божхона бошқармаси ходимлари, туман фаоллари иштирок этиб, Ботир Давлатов хотираси ва босиб ўтган ёрқин хаёт йўлини ёдга олишди. Шу куни Ботир Давлатовнинг хотира бюсти пойи гулларга тўлди.\nЭндигина 28 ёшни қаршилаган Ботир Давлатов 1998 йилнинг 18 февраль куни хизмат вазифасини бажараётган вақтида “Оқтош” божхона постида содир бўлган отишмада ҳалок бўлди.\n- Ўғлим Ботиржон, - дея кўзларига ёш олиб, ўз фарзандини хотирлайди Ҳайитой ая Қурбонова, - Болалигидан жуда меҳнатсевар, меҳрибон ва оқкўнгил инсон эди. У ёрдам сўраб келган муҳтож инсонлардан ҳеч қачон ёрдамини аямас эди. Хизматдан бўш вақтларида бекор юрмасди. Чорвачилик ва деҳқончилик билан шуғулланарди. Боғдорчиликни ҳам ёқтирарди. Турли дарахт ва гулларни экиб, уларни парвариш қиларди. Унинг Сайроб қишлоғида яратган боғи ҳануз бизга уни эслатиб туради.\nБотир Давлатовнинг орзуси – Ўзбекистон Республикасининг буюк келажагини кўриш ва юртимиз мустақиллигини мустаҳкамлаш ишига ўз ҳиссасини қўшиш эди.\nМактаб даврида бир партада ўтирган синфдош дўсти Тўйчибой Пардаев шундай хотирлайди.\n- Ботир менинг энг яқин ўртоғим эди, у билан бирга ўтган ёшлик даврларим хануз ёдимда. Мактабда талим олиш даврида у хаммаиздан уз билими ва ўткир зехни билан бошқа боларардан ажралиб турарди. Мен ва синфдошларимиз унга хавас қилардик. Хеч кимдан ёрдамини аямасди.\nБотир Давлатовнинг устозлари Маҳмуд Ўзбеков, Жўрабой Бурхонов, Соля Ибрагимова, Салимжон Ўроқов, Хуррам Қултўраевларнинг хотираларида ҳам қаҳрамон божхоначи ҳақида фақат эзгу ва илиқ фикрларни тингладик.\nЎзбекистон Республикаси Президентининг 1998 йил 27 августдаги Фармонига асосан Ботир Давлатов вафотидан сўнг “Жасорат” медали билан тақдирланди. Ҳозирда Шеробод туманидаги кўчаларнинг бирига ҳам Ботир Давлатов номи берилган.\nОтаси изидан боришга аҳд қилган қизи Сабогул Маматқулова эса Давлат божхона қўмитаси Божхона институтига имтиёзли равишда ўқишга қабул қилинган.


Ўзбекистон Республикаси Адлия вазирлиги - Адлия вазирлиги ва “CENTIL” тадбиркорлар учун эслатма тайёрлади\n23:33:35 (GMT +5), Пш, 2 июл 2020\nЎзбекистон Республикаси Адлия вазирлиги ва “CENTIL” юридик фирмаси ҳамкорликда COVID-19 короновируси пандемияси муносабати билан тадбиркорлар учун эслатма тайёрлади.\nCOVID-19 инфекцияси тарқалишининг олдини олиш бўйича тезкор чоралар кўрилаётган ҳозирги шароитда тадбиркорлар ўзларининг амалдаги шартномалари шартларини бажариш ва жавобгарликни юмшатиш борасидаги муносабатларда қатор қийинчиликларга дуч келишмоқда.\nЭслатма бизнес тузилмалари учун кредитларни қайтариш, товар ва хизматлар ҳамда ижара учун ҳақ тўлаш каби долзарб масалаларга оид тавсияларни ўз ичига олади.\nШунингдек, унга шартномалардаги форс-мажор шартларини қай тартибда ишга тушириш ёки бундай шарт бўлмаган тақдирда қандай йўл тутиш, қолаверса, форс-мажор сертификатини олиш тартибига оид тавсиялар ҳам киритилган.\nИшлаб чиқилган эслатма юзага келган мураккаб вазиятларда қўлланиладиган қонунчилик, ерни ижарага олиш, пахта хом ашёсини ва мева-сабзавот маҳсулотларини етказиб бериш шартномалари каби саволларга тавсиявий жавобларни қамраб олади.\nЭслатма муаллифлари зарарларни суғурта орқали қоплаш, карантин тушунчаси, карантин шароитида корпоратив қарорларни қабул қилиш механизми, валюта тушумларининг кечикиши каби масалаларни ҳам қамраб олишган.\nКарантин шароитида давлат томонидан тадбиркорларга кўмак бериш борасида кўрилаётган чоралар алоҳида тушунтириб ўтилган.\nШунингдек, эслатмага янги шартномаларни тузишда фойдаланиш учун тавсия этиладиган намунавий COVID-19 шарти алоҳида илова қилинган.\nМазкур эслатма бозорда юзага келган кутилмаган шарт-шароитлар туфайли муайян қийинчиликларга дуч келаётган тадбиркорларга фойдали бўлишига ишонч билдириб қоламиз.\nэслатмани кўчириб олиш


Қабул 21.07.2020 13:18\nАбитуриентлар сони бир ярим миллионга яқинлашди. Рўйхатга олиш якунланди\nҚайд этилишича, рўйхатдан ўтган жами абитуриентлар сони 1 484 085 нафарни ташкил этди. Шундан, жорий йил битирувчилари 536 144 нафардир (36,13 %).\nБу рақамлар рекорд янгиланганидан далолат беради.\nЭслатиб ўтамиз, 2019/2020 ўқув йили учун олий таълим муассасаларининг бакалавриатига 1 млн. 66 минг 925 нафар абитуриент рўйхатдан ўтказилган эди.\nШундан кундузги таълим шаклига - 718 097 нафар, кечки таълим шаклига - 13 821 нафар, сиртқи таълим шаклига - 335 007 нафар абитуриент ҳужжат топширган.\nДавлат тест маркази бироз аввалроқ жорий йилда энг ёши катта абитуриент 95 ёшда, энг ёши эса 13 ёшда эканини маълум қилган эди.\nКарантин шароитида имтиҳонлар қолдирилмайдими?\nҲозирча имтиҳонлар қолдирилгани ҳақида маълумотлар берилгани йўқ. Давлат тест маркази хабарида айтилишича, синовларни санитария-гигиена талабларига риоя этилган ҳолда ўтказиш бўйича барча ишлар Санитария-эпидемиологик осойишталик агентлиги ва Республика махсус комиссияси билан келишилган ҳолда, уларнинг тавсиялари асосида амалга оширилмоқда.\nОлдинроқ, Давлат тест маркази синовларни пандемия шароитида ўтказиш мақсадга мувофиқ эмаслиги тўғрисидаги ижтимоий тармоқлардаги фикрларга ҳам муносабат билдирганди.\nУнда 2020 йилда ҳам тест синовларини катта сиғимли биноларда видеокузатув остида онлайн транслация қилинган ҳолда ўтказиш режалаштирилгани ва ҳозирги кунда жараённи санитария-гигиена талабларига риоя этилган ҳолда ўтказиш бўйича тайёргарлик ишлари олиб борилаётгани маълум қилинган.\nҚайд этилишича, ҳозирги кунда тест синовлари ўтказиладиган бинолар совутиш ва вентилация тизимлари билан таъминланган бўлиб, биноларда абитуриентларнинг ижтимоий масофа сақлашлари учун ҳар бир абитуриентга 3 квадрат метрдан кам бўлмаган жой ажратилмоқда ва биноларнинг ҳолати бўйича Санитария-эпидемиологик осойишталик агентлигидан тегишли хулосалар олинмоқда.\n«Давлат тест маркази томонидан режалаштирилган тест синовлари нафақат адолатли ва шаффоф ўтишини, балки абитуриентларнинг соғлиғи ҳам биринчи ўринда туришини маълум қиламиз ва буни имкони борича таъминлашга ҳаракат қиламиз», дейилади хабарда.\nБу йил рўйхатга олиш 20 июндан 20 июлга қадар барча ҳудудларда Давлат тест марказининг расмий веб-сайти ва Ягона интерактив давлат хизматлари портали орқали, республикамизнинг 8 та туманида эса Давлат хизматлари марказлари орқали амалга оширилди.


Бизнинг маҳсулотлар ҳам жахон бозорида ўз ўрнига эга » Новости Узбекистана сегодня: nuz.uz\nНовости Узбекистана → САЛОМАТЛИК → Бизнинг маҳсулотлар ҳам жахон бозорида ўз ўрнига эга\n29-03-2018 09:59 0 522 Рейтинг1 Чоп этиш\nБизнинг маҳсулотлар ҳам жахон бозорида ўз ўрнига эга\n“Ўзбекистоннинг экспорт салоҳиятини ошириш. Сифат инфратузилмаси ва маҳсулотларнинг ҳалқаро стандартларга мувофиқлигини баҳолаш” мавзусидаги Ҳалқаро илмий –амалий анжуман барча тадбиркорлар ва чет элдан ташриф буюрган меҳмонлар қалбида чуқур из қолдирди.\nЎзбекистон Республикаси Президенти Шавкат Мирзиёевнинг “Бутун стандартлаштириш тизимини тубдан қайта кўриш керак. Бундан кўзланган мақсад-мамлакатимизда ишлаб чиқарилган маҳсулотлар замонавий ҳалқаро стандартларга жавоб бериши лозим “ дея таъкидлаб ўтган сўзлари ҳам бежиз эмас. Бизнинг экспортбоп маҳсулотларимизнинг жаҳон бозорларига тақдим этилаётганлаги бу албатда яни бир карра мустақил Ўзбекистонимизнинг ривожланиб бораётганлигига ишора.\nАйниқса “Ҳалол” ном остида чиқаётган маҳсулотларимизнинг бозори чаққон. Ушбу анжуман муҳокамага қўйилаётган барча маҳсулотларимизнинг сифатига эътибор қаратаётганидан далолатдир.\nКеча бўлиб анжуман бугун ҳам давом этиб келмоқда. Ушбу анжуман Ўзбекистон Интеркантинентал меҳмонҳонасида бўлиб ўтмоқда.


ЎЗБЕКИСТОН - КЕЛАЖАГИ БУЮК ДАВЛАТ\nҲар бир соҳада қўлга киритилаётган ютуқлар, зафарлар, кундан-кунга чирой очиб бораётган Жонажон Ўзбекистонимиздаги шаҳар-у қишлоқларимиз қиёфасини кўриб истиқлолнинг ҳаётбахш нафасини янада теранроқ ҳис қиламиз. Чиндан ҳам бугун мамлакатимизнинг қай бир гўшасига боқманг, қайси соҳага назар ташламанг, тарихий ўзгариш ва янгиланишларнинг гувоҳи бўласиз.\nМуҳтарам Президентимиз Шавкат Мирзиёевнинг Давлат мустақиллигини нишонлаш тўғрисидаги фармонига кўра барча жойларда бўлгани каби 12 август куни “Халқаро ёшлар” куни муносабати билан юрт равнақига бефарқ бўлмаган, бугунги кунда дахлдорлик ҳисси билан яшайдиган бир қатор ташаббускор ва шижоатли Сурхондарё вилоят тарихи ва маданияти давлат музейи илмий ходимлари С.Тўраева, Ж.Нурфайзиевлар томонидан Мустақиллигимизнинг 28 йиллиги муносабати билан “Жонажон Ўзбекистоним, мангу бўл омон!” шиори остида Термиз шаҳридаги Амударё болалар соғломлаштириш оромгоҳида давра суҳбати ўтказилди. Тадбир чоғида ўсиб келаётган ёш авлодга мустақиллигимизнинг асосчиси бўлмиш биринчи Президентимиз И.А.Каримовнинг фаолияти ҳамда “Ўзбекистон мустақилликка эришиш остонасида” номли китобининг мазмуни, бугунги кундаги аҳамияти борасида тинчлик ҳеч нарсага сотилмайдиган ва ҳеч нарсага алмашмайдиган бебаҳо неъмат эканлиги борасида гапириб ўтилди.\nМамлакатимиз эришаётган бугунги ютуқлар, улкан бунёдкорлик ва ободончилик ишлари, аҳоли турмуш фаровонлигининг ошиши, аввало, истиқлолнинг шарофатидандир, — дейди Сурхондарё вилоят тарихи ва маданияти давлат музейи илмий ходими Ж.Нурфайзиев. Шунинг учун бу байрамни катта шодиёна ва тантана, ҳис-ҳаяжон билан кутиб олиш эзгу анъанага айланган. Юртимизнинг барча ҳудудларида мустақиллигимизнинг 28 йиллигини муносиб кутиб олиш учун жойларда истиқлолнинг, кенг кўламли ислоҳотларнинг мазмун-моҳиятини тушунтиришга бағишланган қатор ташкилий-амалий, маданий-маънавий тадбирлар давом этмоқда. Тадбирда мустақиллик йилларида мамлакатимизда демократик ислоҳотларни чуқурлаштириш ва фуқаролик жамиятини ривожлантириш йўлида чуқур ислоҳотлар олиб борилаётгани, бу эса ўз навбатида фуқароларнинг жамиятдаги ўрнини янада мустаҳкамланишига хизмат қилаётгани ҳақида ҳам фикр-мулоҳазалар билдирилди.\nИслоҳотлардан асосий мақсад — очиқ фуқаролик жамияти барпо этиш, ривожланган демократик мамлакатлар қаторидан муносиб ўрин олишдан иборат, — дейди Сурхондарё вилоят тарихи ва маданияти давлат музейи илмий ходими С.Тўраева. Халқимиз манфаатини кўзлаган бу эзгу ғоя ўз-ўзидан амалга ошмайди, албатта. Бунинг учун ҳар биримиз мустақилликнинг қадрига етиб, уни мустаҳкамлаш йўлида фидойи бўлишимиз, қабул қилинаётган фармон, фармойиш, қонун ва қарорларнинг мазмун-моҳияти, ҳаётимиздаги аҳамияти тўғрисида тарғибот ишларини фуқаролар орасида чуқурроқ олиб боришимиз керак. Энг улуғ ва энг азиз байрам кунларида фахр-ифтихор билан айта оламизки, мустақиллик халқимиз учун ўзлигини намоён этиб, барқарор тараққиёт учун мустаҳкам замин яратди. Ҳар қандай тараққиётнинг туб замирида, аввало, улкан меҳнат, машаққат ётади. Халқимиз ўз иродаси, ақл-идрок ва салоҳияти билан юксак марраларни забт этган. Энг муҳими, бугун одамларимизнинг ҳаётга муносабати ва эртанги кунга бўлган ишончи бутунлай ўзгарди. Ватан тақдирига дахлдорлик туйғулари мустаҳкамланмоқда. Бугунги мураккаб замонда одамларнинг, айниқса, ёшларнинг онг-у шуурини эгаллаш учун ҳаракатлар бўлаётган бир пайтда бу бизнинг энг катта муваффақиятимиз ҳисобланади. Ҳар биримиз буни чуқур англаб, огоҳ бўлиб, эртамизнинг бугундан-да саодатли бўлиши ва келажак авлод учун тун-у кун меҳнат қилишга ҳақлимиз.\nТадбир сўнгида болажонлар учун викторина саволлари, адабий кеча ва концерт дастури намойиш этилди.\nСурхондарё вилоят тарихи ва маданияти илмий ходимлари


Ҳаёт ҳам қаҳва мисолими? » Ўзбекистон янгиликлари – Zamin.uz\nҲаёт ҳам қаҳва мисолими?\nБир гуруҳ карьера йўлида илгарилаётган собиқ талабалар, Университетда ўзиларига дарс берган проффессор устозларининг зиёратига боришди. Гап айланиб, суҳбат иш ва ҳаётдаги руҳий зиқликларга тақалди...\nМеҳмонларига қаҳва икром этиш учун проффессор ошхонага борди ва қўлида катта термосда қайноқ сув билан қайтди. Столга қаҳва ва чинни, пластик, шиша, биллур ва шунга ўхшаш ҳар хил турдаги арзон-қиммат қаҳва финжонларини териб қўйди.\nҲамма ўзига финжон танлаб олганидан кейин профессор талабаларига юзланиб шундай деди:\n– Бир нарсани сездингизларми? Қимматбаҳо, чиройли финжонлар танланди. Содда кўринишли, арзон финжонларни ҳеч ким олмади. Ўзингизни ҳар доим энг яхшисига муносиб кўришингиз аслида, оддий ҳол бўлиш билан бирга стресс ва муаммоларнинг манбаи ҳам ҳисобланади. Эсингизда бўлсин, фақатгина финжоннинг ўзи қаҳвага ҳеч қандай таъм бера олмайди. Шунчаки қаҳва финжонлари жуда қиммат бўлишига қарамай, бизга фақат ичимлигимизни ичишда ёрдам беради, холос. Ҳаммангиз қаҳва истагандингиз аслида, финжон эмас. Лекин онгли равишда аввало финжонга талпиндингиз, кейин эса зимдан бир-бирингизнинг финжонингизни кузатишга тушдингиз.\nҲаёт ҳам қаҳвага ўхшайди. Иш, пул, жамиятдаги ўрнингиз эса финжон мисоли. Улар шунчаки, яшаш учун кураш қуроллари. Сиз танлаган финжон қаҳва сифатини белгиламаганидек, яшаш учун қуролингиз ҳам ҳаётингизни ўзгартиролмайди.\nБаъзан фақат финжонга ўралашиб, Аллоҳ бизга тортиқ қилган қаҳванинг лаззатидан бебаҳра қоламиз. Қаҳвани яйраб ичинг!\nЭнг бахтли инсонлар, ҳамма нарсанинг энг яхшисини қўлга киритганлар эмас. Шунчаки, ҳамма нарсанинг лаззатини, қадрини ва таъмини билганлардир...\nЯнгиликлар » Ҳаёт тарзи » Ҳаёт ҳам қаҳва мисолими?\n11:27 Қаҳва ҳақида 11 та факт\n14:03 Қаҳва ҳақида 10 та факт\n20:08 Яқин беш йил ичида дунё бўйича қаҳвага талаб 25 фоизга ошади


Мошина савдосида айби айтилмаса\n12:20 / 03.10.2020 | Baxtiyor Xoliyorov | 4931\nАссалому алайкум! Биз машинамизми бўлиб тўлаш учун сотган эдик, лекин машина урилганини айтмаган эдик. Орамизда маълум бир сумма қолган, сўрасак беришни ҳоҳламаяпди. Алдаб сотганингиз учун бермиман деяпди. Бунда нима қилиш керак? Икки тараф рози ризочилик қилиб ўртани ислоҳ қилайликми? Судга бериб бериб олсак ҳам бўлади, лекин қиёмат кунидан қўрқяпмиз?\n– Ва алайкум ассалом! Шариатимизда “хиёрул айб” деган масала бор.\nАгар ийжобдан кейин орада савдодан бошқа масалага ўтиш содир бўлса, ихтиёр ҳаққи қолмайди.\nعَنْ حَكِيمِ بْنِ حِزَامٍ رَضِي اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ الْبَيِّعَانِ بِالْخِيَارِ مَا لَمْ يَتَفَرَّقَا، فَإِنْ صَدَقَا وَبَيَّنَا، بُورِكَ لَهُمَا فِي بَيْعِهِمَا، وَإِنْ كَتَمَا وَكَذَبَا، مُحِقَتْ بَرَكَةُ بَيْعِهِمَا\nҲаким ибн Ҳизом розияллоҳу анҳудан ривоят қилинади:\n«Набий соллаллоҳу алайҳи васаллам: «Сотувчи ва олувчи, модомики айрилиб кетмасалар, ихтиёрлари ўзлари биландир. Агар улар рост гапириб, очиқ-ойдин баён қилсалар, икковларига ҳам савдоларида барака бўлади. Агар ёлғон гапирсалар ва беркитсалар, савдоларининг баракаси ўчирилади», дедилар».\nعَنِ ابْنِ عُمَرَ رَضِيَ اللهُ عَنْهُمَا، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ كُلُّ بَيِّعَيْنِ لَا بَيْعَ بَيْنَهُمَا حَتَّى يَتَفَرَّقَا إِلَّا بَيْعَ الْخِيَارِ رَوَاهُمَا الْخَمْسَةُ\n«Набий соллаллоҳу алайҳи васаллам: «Ҳар бир сотувчи ва олувчи ажралгунларича ораларида савдо йўқ, фақат хиёр савдоси мустасно», дедилар».\nУшбу ва шунга ўхшаш ҳадислардаги ихтиёр ҳаққи ҳам ҳанафий мазҳаби бўйича, қабул қилиш ихтиёридир, мажлис тамом бўлгунча чўзиладиган ихтиёр эмас.\nАллоҳ таоло Моида сурасида:\n«Эй иймон келтирганлар! Аҳдномаларга вафо қилинг!» деган (1-оят).\nИйжоб ва қабул собит бўлганидан кейин савдо аҳдномаси охирига етган бўлади. Бу ҳолдан кейин айниган одам аҳдномага вафо қилмаган бўлади. Мўмин кишининг бу ишни қилиши дуруст эмас.\n«Эй иймон келтирганлар! Бир-бирларингизнинг молларингизни ботил йўл билан еманг. Магар ўзаро розилик ила тижорат бўлса, майли», деган (29-оят).\nЎзаро розилик ила ийжоб ва қабул орқали бажарилган тижоратдан кейин айниш ушбу ояти каримага хилоф бўлади.\nШунинг учун ийжоб ва қабулдан кейин фақат савдо молидаги айб, уни кўрмаганлик ёки шарт вужудга келмагани туфайлигина байъни бузиш мумкин. Бошқа ҳолатларда байъ лозим бўлади.\nСавдо моли ва баҳони аниқ билиш лозим. (“Кифоя” китобидан).\nБир киши бирор нарсани сотиб олганидан кейин, унинг айби чиқиб қолса ва у айб сотувчининг хузурида ҳам мавжуд айб эканлиги маълум бўлса харидор уни сотиб олаётган вақтда унинг айби бор эканини билмаган бўлса ёки мукаммал билмаган бўлса, сотиб олаётган вақтда айбига розилигини изҳор қилмаган бўлса, икки нарсадан бирини ихтиёр қилиш ҳаққига эга бўлади.\nХоҳласа қийматининг барчасини эвазига молни ўз ҳузурида олиб қолади ёки пулни олиб молни қайтариб беради. Айбининг эвазига қийматидан камайтиришликка ҳаққи йўқ. Лекин сотувчи молни харидорда қолдириб, айбининг эвазига қийматидан кечиб беришликка рози бўлса харидор молни қайтариб бермай айбининг эвазини олиши мумкин.\nمطلق البيع يقتضي سلامة المبيع و كل ما اوجب نقصان الثمن في عادة التجار فهو عيب إذا علم المشتري بالعيب عند الشراء او عند القبض و سكت فقد رضي به و إذا اطلع المشترى على عيب فإن شاء اخذ المبيع بجميع الثمن و ان شاء رده و ليس له اخذه و اخذ النقصان إلا برضاء البائع لأن الأوصاف لا يقابلها شيءٌ من الثمن بالعقد. الإختيار لتعليل المحتار للمصلي\nМутлоқ (шартлар қўйилмаган) байъ сотилган молни саломат ҳолда бўлишини тақозо қилади. Савдогарлар одатича қийматини тушириб юборадиган камчиликлар молнинг айби саналади. Харидор молни сотиб олаётган ёки қўлга олаётган вақтида молнинг айбини билиб сукут қилса, айбига рози бўлган саналади. Агар харидор (кейинчалик) молни айбини билиб қолса хоҳласа берган пулини барчаси эвазига молни ўзида олиб қолади, агар хоҳласа молни қайтариб беради. Молдаги айб туфайли молнинг қийматини бир қисмини камайтиришга ҳаққи йўқ. Чунки келишув битимини тузиш билан молни баъзи бир сифатлари эвазига қиймат белгиланмайди. Лекин сотувчи ўз ихтиёри билан молнинг нуқсони эвазига пулидан ўтиб берса жоиз.\nХаридор молнинг айби чиқиб қолганлиги туфайли сотувчига қайтариб бериш ҳуқуқига эга бўлиши учун бир неча қайдлар мавжуд.\n1-сотиб олаётган вақтида айби бор эканлигини билмаган бўлсин. Айби борлигини билатуриб сотиб олиб кейин “айбини тўғрилаб бер” деб қайтариб беришга ҳаққи йўқ.\n2-молни қўлга олаётган пайтда айби борлигини билмаган бўлсин.\n3-молнинг айби туфайли қайтариб бериши учун айб савдогарлар наздида молнинг қийматини туширадиган даражада бўлсин. Мисол учун кийимга қон ёки доғ теккан бўлиб, уни ювиш ила қиймати тушадиган бўлса, қайтариб бериш ҳаққига эга. Агар ювганидан кейин қиймати ўзгармаса қайтариб бериш ҳаққига эга бўлмайди.\n4-харидор молнинг айбини билган захоти молдан фойдаланишни тўхтатади. Айбини билгандан кейин ҳам фойдаланса қайтариб бериш ҳаққи бекор бўлади. Уламоларимиз бунга мисол қилиб, “Бир киши улов сотиб олиб, айбини билганидан кейин уни хайдашда давом этса, ўша нуқсони туфайли сотувчига қайтариб бериш ҳуқуқидан маҳрум бўлади. Эгасига қайтариб олиб бориш учун хайдаса бундан мустасно” деганлар.\n5-ҳаридор молни қайтариб бергунигача ўша молга сотувчи хузуридаги нуқсондан ташқари бошқа, нархини туширадиган нуқсон етказиши керак эмас. Мисол учун тикувчи бир матони олиб, кийим учун бичиб қўйганидан кейин унинг айби чиқиб қолса қайтариб бериш ҳуқуқига эга бўлмайди. Лекин айбни эвазига матога тўлаган нархдан маълум қисмини қайтариб олса бўлади.\nСотувчи бирор молни сотаётган вақтда харидорга уни кўрсатиб “Кейинчалик молни айби чиқиб қолса мен уни зиммамга олмайман” деб сотишлиги шаръан жоиз. Сотувчининг бу сўзидан кейин харидорга молнинг айби маълум бўлса, қайтариб беришга ҳеч қандай ҳаққи бўлмайди. Юқоридаги масалада эса сотувчи ушбу сўзни айтмаган суврат кўзда тутилган.\nҲадисларда, сотувчи молнинг айбини айтмасдан сотса фаришталар уни лаънатлашлиги зикр қилинган.\n“Баҳрурройиқ” китобида : “Молнинг айбини айтмасдан сотишлик ҳаром. Ҳамда бу ишни қилган киши фосиқликка ҳукм қилиниб, гувоҳлиги қабул қилинмайди” дейилган. Баъзилар уламолар эса “Фосиққа ҳукм қилиниб гувоҳлиги қабул қилинмаслиги учун сотувчи билиб туриб қасддан сотган бўлса” дейишган. Валлоҳу аълам!\nСадақани мокофот пули сифатида бериш


Амнистия акти билан озод этилган 227 нафар фуқарога биометрик паспорт олиш учун ҳужжатлар расмийлаштирилди - UzTV New York, Inc.\nАмнистия акти билан озод этилган 227 нафар фуқарога биометрик паспорт олиш учун ҳужжатлар расмийлаштирилди\n12/29/2014 | Filed under: POLITICS,SOCIETY,UZ TV NEWS | Posted by: admin\nЎзбекистон Республикаси Олий Мажлиси Сенатининг “Ўзбекистон Республикаси Конституцияси қабул қилинганлигининг йигирма икки йиллиги муносабати билан Амнистия тўғрисида”ги қарори кўплаб юртдошларимизга қувонч ҳадя этди.\nАна шу ҳужжатга мувофиқ жазони ижро этиш муассасаларидан кўплаб маҳкумлар муддатидан олдин озод қилиндилар. Яна кўплаб маҳкумларнинг жазо муддатлари қисқартирилди.\nУшбу қарор ижросини таъминлаш мақсадида вилоятимизда ишлаб чиқилган махсус дастур асосида суд, прокуратура, ички ишлар идоралари ҳамда жамоатчилик вакилларидан иборат комиссия аъзолари томонидан аҳоли ўртасида жиноий жавобгарликка тортилганларга қўлланилаётган амнистия акти мазмун-моҳияти тўғрисида кенг тушунтириш ишлари олиб бориляпти.\nАмнистия тўғрисидаги Қарорни қўллаш ҳамда жазодан озод этилган шахсларни ижтимоий кўникмаси ва ҳимоясини таъминловчи марказлаштирилган бошқарув тизимини ташкил этиш, хизматлар орасида ахборот алмашувини йўлга қўйиш мақсадида вилоят ИИБ ҳуқуқбузарликларнинг олдини олиш бошқармаси ва шаҳар-туманлар ИИБларида ишчи гуруҳлари тузилган.\nЖазони ижро этиш жойларидан озод бўлган шахсларнинг яшаш учун танлаган жойларига етиб келишларини назорат қилиш ҳамда уларга ижтимоий-моддий ёрдам кўрсатиш масалаларини олдиндан ҳал этиш борасидаги ишлар маҳаллий хокимликлар, Соғлиқни сақлаш, ўз-ўзини бошқариш идоралари, Ижтимоий кўникма марказлари ва бошқа мутасадди идоралар билан ҳамкорликда амалга оширилмоқда.\nШу кунга кадар жазони ижро этиш муассасаларидан жами 227 нафар маҳкумлар озод этилган бўлиб, яшаш манзилларига етиб келишган ва профилактик ҳисобга олинган.\nПрофилактик ҳисобга олинган шахслар томонидан такрорий жиноятлар содир этилишининг олдини олиш мақсадида, уларнинг оиласидаги муҳит атрофлича ўрганиб чиқилиб, барчасига маҳаллалардаги обрўли фуқаролар ва тадбиркорлардан мураббийлар бириктирилган.\nАмнистия акти билан озод этилиб, рўйхатга олинган 227 нафар фуқароларнинг деярли ҳаммасига Ўзбекистон Республикаси биометрик паспорти олиш учун ҳужжатлар расмийлаштирилди.\nҲозирги кунгача амнистия қарорига асосан жазони ижро этиш муассасаларидан озод этилган 100 дан зиёд фуқароларнинг ҳар бирига ижтимоий кўникма марказлари томонидан энг кам ойлик иш ҳақининг 6 баробари миқдорида моддий ёрдам кўрсатилди. Уларнинг 110 нафарга яқини тиббий кўрикдан ўтказилди. Шунингдек, 40 нафардан ортиғи ишга жойлаштирилди.\nҚарорга асосан озод этилган барча шахсларни тиббий кўрикдан ўтказиш, уларга моддий ёрдам кўрсатиш, ишга жойлаштириш масалаларини қисқа муддатларда хал этиш юзасидан тегишли чора-тадбирлар амалга оширилмоқда.\nБугунги кунда Амнистия қарорини татбиқ этиш борасида прокуратура ва суд идоралари билан ҳамкорликда амалга оширилаётган ишлар давом этмоқда.\nҚарорга мувофиқ жазодан озод бўлиб келган шахсларни ўз вақтида ИИБ профилактик ҳисобига олиш, уларга ижтимоий-моддий ёрдам кўрсатиш масалаларини тезкорлик билан ҳал этилишини таъминлаш мақсадида маҳаллий ҳокимликлар ҳузуридаги «Ижтимоий кўникма марказлари», тиббиёт бўлимлари, меҳнат ва аҳолини ижтимоий муҳофаза қилиш бўлимлари вакиллари вилоят ИИБ ҲООБ ва шаҳар-туман ИИБлари қошида тузилган ишчи гуруҳларга бириктирилиб, уларнинг ҳамкорликдаги фаолияти йўлга қўйилган.\nЖумладан, Марғилон шаҳар ИИБ ҲООБ томонидан амнистия қарорига мувофиқ озод бўлиб келган 20 нафар маҳкум рўйхатга олинган. Ҳозирги кунда уларнинг барчасига биометрик паспорт расмийлаштирилган, моддий ёрдам кўрсатиш, тиббий кўрикдан ўтказиш ва иш билан таъминлаш ишлари жадаллик билан давом эттириляпти.\n– Шу йилнинг ўрталарида Ўзбекистон Республикаси Жиноят Кодексининг 169-моддаси билан судланиб, 3 йилга озодликдан маҳрум этилгандим, — дейди Марғилон шаҳрида яшовчи Муҳриддин Зуҳриддинов. – Жазонинг 6 ойини ўтадим. Олий Мажлис Сенатининг Амнистия тўғрисидаги қарорига асосан муддатидан 2,5 йил олдин озодликка чиқдим. Бунинг учун Президентимизга раҳматлар айтаман. Мен бир нарсадан қўрқардим — озодликка чиққанимдан кейин эл-юрт менга қандай муносабатда бўларкин, мени ёлғизлатиб, ажратиб қўйишса керак, деб ўйлардим. Йўқ, янглишган эканман. Озодлик чиқиб, уйга келган куним маҳалла фуқаролар йиғинига, профилактика инспекторимизга учрадим. Уларнинг берган тавсиялари билан шаҳар ИИБ га бориб рўйхатдан ўтдим. Менга тиббий кўрикдан ўтиш учун, моддий ёрдам олиш учун йўлланма беришиб, биометрик паспорт расмийлаштиришимга яқиндан ёрдам кўрсатишди. Эртасигаёқ кўникма марказидан энг кам ойлик иш ҳақининг 6 баробари миқдорида моддий ёрдам беришди. Профилактика инспектори, маҳалладагилар, меҳнат, бандлик хизматидагилар иш билан таъминланишимга ҳам ёрдам беришяпти. Менга кўрсатилаётган бундай ғамхўрлик ва эътибордан бошим осмонга етди. Бунга жавобан ҳалол меҳнат қилиб, юртимиз равнақига ҳисса қўшишга ваъда бераман.\nМарғилон шаҳар ИИБ Тергов бўлими томонидан 18 нафар шахсга нисбатан амнистия қарорини қўллаш бўйича тақдимномалар киритилган. Уларнинг 2 нафари вояга етмаган, 6 нафар аёл, 9 нафари ижтимоий хавфи катта бўлмаган ва унча оғир бўлмаган жиноят содир этган шахслардир.\nҚарор ижросини таъминлаш борасида Тошлоқ туманида ҳам бир қатор ишлар амалга ошириляпти. Куни кеча туман ички ишлар бўлимида вилоят ИИБ ҲООБ раҳбарияти, қарор ижросини таъминлашга масъул бўлган идоралар вакиллари ҳамда амнистия қарори билан озодликка чиқарилган маҳкумлар иштирокида учрашув ўтказилди. Учрашувда бу борада олиб борилаётган ишлар таҳлил қилиниб, мавжуд муаммоларни бартараф этиш чоралари кўрилди.\n– 2013 йилда суд томонидан 3 йилга озодликда маҳрум қилингандим, дейди Тошлоқ шаҳарчасида яшовчи Акбархон Сайдаматов. – Жазо муддатимнинг тенг ярми амнистия қарори туфайли кечирилиб, озодликка чиқдим. Яшаш жойимга қайтиб келганимдан кейин туман ИИБ, меҳнат, бандлик хизмати ёрдами билан аввалги иш жойимга қайта ишга жойлашдим. Тошлоқ пахта тозалаш заводида ишлаяпман. Бундан ташқари тиббий кўрикдан ўтишимда, паспорт расмийлаштиришда ва моддий ёрдам олишимда ҳам менга ёрдам кўрсатишди. Менга кўрсатилаётган эътибор учун Президентимиздан, қолаверса, тумандаги барча давлат ва жамоат идораларидан миннатдорман.\nАйни пайтда юксак инсонпарварлик тамойилига асосланган мазкур ҳужжат моҳиятини кенг жамоатчилик ўртасида қизғин тарғиб қиляпмиз, — дейди вилоят ИИБ ҲООБ бошлиғининг ўринбосари, майор Икромжон Холматов. – Мақсадимиз Юртбошимиз ташаббуси билан халқимиз хоҳиш-иродасига ҳамоҳанг равишда гуноҳлари кечирилган юртдошларимизга биргаликда меҳр-оқибат кўрсатиб, уларни ёлғизлик исканжасидан фориғ этиш ва айнан шу йўл билан соғлом турмуш тарзига жалб этишдан иборатдир.\nЖазодан озод этилганлар бир пайтлар билиб-билмай қонунбузарликка қўл урган бўлсалар-да, энди улар асло жиноятчи эмас. Чунки улар Президентимиз ва ҳукуматимиз томонидан авф этилдилар. Олий Мажлис Сенатининг Амнистия тўғрисидаги қарори эса бағри кенг ва кечиримли халқимиз хоҳиш-иродасининг ёрқин ифодасидир.


Хорижда жанг қилиб қайтганларга қандай муомала қилиш керак?\n30 ноябр 2020, Тошкент вақти: 18:14\nИроқдаги жангарилар ИД раҳбари ҳисобланмиш Абу Бакр ал-Бағдодий имомлигида намоз ўқимоқда (2014 йил ёзида олинган сурат).\n“Исломий Давлат” Яқин Шарқда қирғин бошлаганидан бери дунёнинг турли мамлакатларидан 20 мингдан зиёд одам жангари гуруҳ сафига қўшилгани айтилмоқда. Бу сонни Лондонда жойлашган Радикаллашув ва сиёсий зўравонликни ўрганиш халқаро маркази ҳукуматлар тарқатган маълумотларга таяниб ҳисоблаб чиқди. “Исломий Давлат”га қўшилган чет элликларнинг кўпи ҳалок бўлади. Аммо яна анчагинаси ўз ватанига қайтиб боради ёки бошқа мамлакатга кўчиб кетади.\n"Исломий давлат" гуруҳи сафида бўлиб, уйига қайтаётган ғарбликларнинг барчаси ҳам таҳдид эмас. Лекин улар уйга қайтгач, тинч яшайдими ёки зўравонликка қўл урадими, бу уларга нисбатан муносабатга боғлиқ бўлади.\nАҚШда чиқадиган Foreighn Policy нашри ушбу мавзуда эълон қилган мақолани эътиборингизга ҳавола қиламиз.\nБу эркак ва аёлларнинг кейинги қарорларига, яшаш тарзларига ҳамда ўзлари яшайдиган жамият учун туғдирадиган хавфига уларда ўз янги ҳаётларида бўладиган имкониятлар ҳамда қайтиб келганларидан кейин қандай муомалага дуч келишлари катта таъсир қилади. Ҳозирги кунда қайтиб келганларга муомала қилиш стратегияларини ишлаб чиқиш жуда муҳим аҳамият касб этмоқда. Бундай стратегиялар нафақат одамлар нима учун уйларидан кетганларини аниқ англаб етишга, балки қайтиб келишларига нима туртки бўлганини тушунишга асосланган бўлиши керак. Аниқ ва эътиборли стратегия ёрдамида ҳукуматлар қайтиб келган ҳар бир одам хавфли эмаслигини тан олиб, ўз жамиятларини хатардан холи сақлашлари мумкин.\nҚайтиб келган жангчилар ва улар туғдирадиган хавф бўйича хавотирлар энди янграётгани йўқ. “Исломий Давлат”дан аввал Босния ва Афғонистондаги тўқнашувлар араб мамлакатларидан, АҚШдан ҳамда Европадан жангчиларни жалб қилган. Олиб борилган изланишлар қайтиб келганларнинг жуда оз қисми яна зўравонлик қилганини кўрсатади. Норвегия Мудофаа тадқиқоти идораси ходими Томас Хегхаммер Афғонистон ва Сомали каби ерларда жиҳодчи гуруҳлар сафларида жанг қилиб қайтган ғарбликларнинг уйга қайтиб келиб кўрсатган таъсирини йигирма йил давомида ўрганди. У қайтиб келганларнинг жуда оз қисми ҳақиқий ва жиддий хавф туғдиришини хулоса қилди. Ироқ ва Сурияга бораётган жангчиларнинг сони бундан анча кўп бўлгани учун бу каби хавф туғдирувчи жангариларни аниқлаш жуда муҳимдир.\nЕвропа ва Шимолий Америкадаги кўп мамлакатларда Ироқ ва Суриядан қайтган барча жангчилар муҳтамал хавф ўлароқ кўрилмоқда. Кўпинча бу жангчилар айнан нима қилгани ҳамда “жангларда” қай даражада иштирок этгани бўйича оз далил бўлса-да, уларнинг қилган сафари ҳамда алоқалари қонунга хилоф, дея баҳоланади. Айрим ҳолларда қайтиб келган жангарилар хавфсизлик кучлари қиладиган ёки қамоқхоналардаги муомала сабаб янада радикаллашишлари мумкин. Паспортларни олиб қўйиш ёки фуқароликни бекор қилиш каби чоралар қайтиб келганларни четлатиши, бу эса уларни дерадикализация ва жамиятга қайта интеграция қилиш ҳаракатларига тўсиқ бўлиши мумкин.\n“Исломий Давлат”, “Боко Ҳарам”, “Ал-Шабаб” каби гуруҳлар амалга оширган зўравонликларда иштирок этиш ҳамда уларга гувоҳ бўлиш бу гуруҳларга қўшилишни истаганларнинг ихлосини қайтаради. Террористик гуруҳларга қўшилиш сабаблари улардан кетиш сабабларига қараганда кўпроқ ўрганилган. Шундай бўлса-да, “Тинчлик тадқиқоти журнали”да “собиқ жангчилар” ҳақида чоп этилган изланиш натижаларига кўра, кетишга чорловчи омиллардан бири жангариларнинг ўз етакчиларидан кўнгли совишидир.\nҚайтганларнинг айримлари бошидан кечирганлари сабаб руҳий ва жисмоний зарар кўрган, руҳий ҳамда ижтимоий ёрдамга муҳтож бўлиши мумкин. Қўшма Штатлар тинчлик институти (USIP) изланишлари Нигерия ва Кенияда руҳий шикаст нафақат ваҳший экстремизм қурбонлари, балки зўравонликда иштирок этган жангарилар орасида ҳам борлигини кўрсатади. Қайта тикланиш учун имкониятлар эса чекланган. Бу муаммоларга олиб келади, сабаби шикастланган собиқ жангчилар зўравонликка қўл уришга кўпроқ мойил бўлиши мумкин.\nАҚШ, Европа, Шимолий Америка, Саудия Арабистони, Форс кўрфази мамлакатлари, Ўрта Осиё, Австралия ва Индонезия фуқаролари жангари гуруҳ сафига қўшилаётган бир пайтда ҳуқуқ-тартибот идоралари қайтиб келаётган жангариларга одилона ва масъулият билан муомала қилиши, уларнинг зўравонликда қатнашишда давом этишини олдини олиш учун стратегиялар ишлаб чиқиш жуда муҳимдир. Мазкур стратегиялар экстремистларнинг зўравонликка яна қўл уришини олдини олишда қанчалик самара беришини аниқлаш учун бошқа ҳолларда уларнинг қайсилари натижа берганини ва қайсилари натижа бермаганини кўриб чиқиш зиён қилмайди.\n11 сентябрь ҳужумларидан кейин Саудия Арабистони, Индонезия ва Яман каби мамлакатлар зўравонликка асосланган диний ва мафкуравий қарашлар хато эканлигини кўрсатишга қаратилган ҳаракатларга кўпроқ эътибор бериб келади. Бу мамлакатларда кўп ҳолларда зўравонликка ундашларнинг мантиқий ва маънавий хатоларини кўрсатишда диний уламолар ёрдамидан фойдаланилади. Бу каби дастурлар қисман натижа бериб келади, холос.\nБунинг сабаби экстремистик гуруҳларга қўшилишда мафкуранинг фақат қисман роль ўйнашидир. Мафкуравий ҳикоялар жангариларни тортувчи илгакдир. Ҳикоялар жангарилар нима сабабдан жалб қилинишини эмас, балки қандай қилиб жалб қилинишини белгилайди. Масалан, Сингапур ва Индонезияда ҳукуматнинг “Жамоа Исломия” гуруҳига қаратилган дерадикализация дастурлари таъсири катта бўлмади, чунки бу дастурлар жангариларнинг гуруҳга қўшилиш сабабларини эътиборга олмади. Жангарилар учун гуруҳ аъзоси бўлиш орқали эришиш мумкин бўлган маъно, аъзолик ёки ўзлик, аъзо бўлиш яратадиган имкониятлар ёки ҳақиқий ва ўз тасаввурларидаги аламлар учун қасос олиш ва адолат ўрнатиш истаги муҳим бўлган. “Собиқ жангарилар”дан радикаллашув олдини олишда фойдаланиш кўпинча муаммоларга олиб келди, сабаби жангарилар ўз қарашларидан чиндан воз кечмаган бўладилар.\nЭкстремизм муаммосини руҳий жиҳатдан ўрганувчи олимлар дерадикализация қилишда дуч келинадиган мазкур когнитив диссонанс муаммосига тўхталиб ўтадилар. Инсонлар ўз ҳаракатлари асоси бўлган қарашлардан осонликча воз кечмайдилар. Айрим изланишлар одам хатти-ҳаракати ўзгарганидан кейин унинг қарашлари ўзгаришини кўрсатади. Бу соҳада кўпчиликка маълум бўлган тадқиқотчилар Жон Ҳорган ва Торе Бйоргонинг “Терроризмни ортда қолдириш: Индивидуал ва умумий озодлик” деб номланувчи китобларида “айрим одамлар гуруҳдан чиқиб кетиш натижасида радикал қарашларидан воз кечадилар”, дея ёзилади.\nСаудия Арабистони 11 сентябрь ҳужумларидан кейин Афғонистондаги жангларда иштирок этиб қайтган жангариларни реабилитация қилиш дастурини амалга оширди. Дастур дин пешволари ҳамда руҳий маслаҳатчилар иштирокида дерадикализация сессияларига ва моддий сабабларга кўра жанг қилганлар билан ишлашга эътибор қаратди. 2009 йилда дастур битирувчиларининг тўққиз нафари террористик гуруҳларга яна қўшилганидан кейин дастурнинг камчиликлари юзага чиқди. Дастурнинг яна икки бошқа битирувчиси “Ал-Қоида”нинг Ямандаги қанотига қўшилгани аниқланди. Бунинг натижасида дастурга ўзгаришлар китирилди. Қарашлар ва мафкурага эмас, балки алоқалар ва жамиятга қайта кириш имкониятларига кўпроқ эътибор берила бошланди.\n2008 йилда бошланган дастурда шу кунгача уч мингдан зиёд собиқ жангари иштирок этди. Ҳозир дастур қайтиб келган жангариларнинг оилаларига кўпроқ эътибор қаратади ва жангариларни жамиятга қайта интеграция қилиш учун ижтимоий, оилавий ҳамда миллий алоқаларнинг аҳамияти катта эканини эътироф этади.\nТенгқурлар ва оила аъзолари билан бўлган алоқалар нафақат экстремистик гуруҳларга қўшилиш қарорига келишда, балки дерадикализация ва реинтеграция қилишда ҳам муҳим аҳамият касб этади. Шимолий Европадан сафар қилган ёшларнинг аксари битта жамият ёки ижтимоий тармоқ аъзоларидир. Бир неча жангари чиққан Даниянинг Орхус шаҳрида полиция ва маҳаллий ҳукумат шахсий алоқалар ва ҳаётий қобилиятларга эътибор берувчи реинтеграция дастурини таъсис қилган. Newsweek нашрида ёзилган мақолада: “Данияликлар қайтиб келган жиҳодчиларни кечириб бўлмас гуноҳ қилган аскарлар эмас, балки ўзбошимча ёшлар, деб қабул қилишмоқда”, дея ёзилади. Қайтиб келган жангариларга орхусликлар таълим олишда, иш топишда ва алоқаларни тиклашда ёрдам бермоқдалар.\nНорвегия, Германия ва Швецияда ўнг қанот экстремистларни озод қилишга қаратилган дастурлар муваффақиятининг сабаби бу дастурларнинг экстремистик мафкурадан кўра кўпроқ оилавий алоқалар, ҳаётий қобилиятларга эътибор беришидир. Бундай дастурлар жамиятга реинтеграция қилиш одамларни чиндан дерадикализация қилиб, зўравонликка яна қўл уришдан сақлайди, деган ғояга асосланган. Бундай дастурлар одамларга яна бир имкон беради. Бу каби дастурларни қайтиб келганларга ҳуқуқ-тартибот органлари адолатли ҳамда масъулиятли муомала қиладиган, қайтиб келган ҳар бир жангчи хавф туғдирмаслигини тан оладиган жойларда кузатиш мумкин.\nЖоржиа Ҳолмер қаламига мансуб ушбу мақола Нодир Атаев томонидан ўзбекчага ўгирилди.


Ўш қирғини жабрдийдалари учун қурилган айрим уйлар авария ҳолатига келди\n27 ноябр 2020, Тошкент вақти: 13:31\n2010 йилги Ўш воқеасида жабрланганлар учун қурилган айрим кўп қаватли уйлар ҳукуматнинг тегишли идоралари томонидан яшашга яроқсиз деб топилмоқда.\nҚисқа вақт ичида 3 маротаба қайта таъмирланган 16-кўп қаватли уйда яшаган 60 оиладан 23таси шаҳардаги бошқа уйларга кўчирилди.\nМазкур кўп қаватли уй хонадонларининг 75 фоизи ўзбек ва татарлар, 25 фоизи қирғиз миллатига мансуб оилаларга берилган эди.\nЎш шаҳрининг Анор мавзесидаги 16 – сон кўп қаватли уй ертўласидаги деворлар ёрилиб қувурлари ҳам ишдан чиққан. Кейинчалик ёриқлар уйнинг юқори қаватига ҳам етган.\n- Биз уйга кўчиб келганимизга бир-икки ой бўлганида деворлари ёрилиб кетган. Биз уни таъмирлаганмиз. Бироқ ёмғир ёққанидан сўнг бу ҳол яна такрорланди, биз қайта ремонт қилдик.3 марта бу ҳол такрорланганда мен тегишли ташкилотларга “деворни тўғрилайверманглар, бу остидан шундай бўлмоқда, пойдевори ёмон, мен қурувчи бўлмасам ҳам ақлим етябти”, дедим. Остидан чўкиб кетябдими, демак уй қурилаётганида яхши трамбовка қилинмаган, - дейди уй яшовчиларидан бири Қанишай Дўсқулова.\nЎш воқеаларида жабрланган Дилором Мансурова 16 - уй нураб тушаётгани сабаблибу ерда яшашдан қўқриб, қишни қариндошлариникида ўтказган. Ҳозирдаянги уйга кўчмоқда. Бироқ Дилором опага кўра, яшовчилар янги уйга кўчишдан ҳам хавфсирамоқда.\n- Cўнгги комиссия Бишкекдан келиб, кўчмасанглар бўлмайди деб қарор чиқарганидан сўнг янги уйга кўчиб келдик. Расмийлар “Текширилган уйга чиқасизлар. Биз сизларни мустаҳкам уйга чиқараяпмиз. Қўрқмай чиқаверинглар”, деб кўчиришди бизни, - дейди Дилором Мансурова.\nЖами 60 хўжалик истиқомат қилган мазкур уйнингбиринчи, иккинчи подездида яшаган 23 оила бошқа уйларга кўчирилди. Қолган уйларда эсанураш ҳолатлари кузатилмаган. Уй қуриш департаменти маълумотига кўра, ҳозирда кўчириб ўтказилган оилалар янги уйдан бошқа ерга кўчирилмайди.\n- 16-уйни 100 фоиз авария ҳолатида, деб айта олмаймиз. Негаки, уй яшовчилари айтган салбий фикрлар, пойдевори жилаяпти, деворлари кўчиб тушаяпти, осадка бераяпти деган сўзлари бўйича тегишли мутахасислар уйга маятник қўйган. Маятникнинг жилиш ёки жилмаслиги 6 ой давомидабилинади. Ҳозирда ўрганиш ва аниқлаш ишлари кетмоқда, - дейди Ўш шаҳар мэриясининг ҳусусий турар-жой қуриш ҳамда ердан фойдаланиш бўлими раҳбари Қадирақун Жолдошбаев.\nУй қуриш департаменти мазкур уй бўйича тегишли ҳужжатларни Ўш шаҳар прокуратурасига ўтказиб берган. Бироқ прокуротура ходимлари ҳозирча олиб борилаётган тергов ишлари борасида маълумот беришдан тийилмоқда.\nМазкур уйнинг умумий смета нархи 116 миллион қирғиз сўмини ташкил этади. Маълумотларга кўра, Ўшда 2010 йил воқеаларидан жабр кўрганлар учун қурилган уйлардан 772 фуқарога уй берилган.\nЎш ва Жалолободни қайта тиклаш давлат дирекцияси Ўш шаҳрида қурган 11 та кўп қаватли уйда жами 1400 хонадон бор.


”ЎЗБЕККИНО” МИЛЛИЙ АГЕНТЛИГИ БАДИИЙ КЕНГАШИНИНГ ЯНГИ ТАРКИБИ ШАКЛЛАНТИРИЛДИ - «O`zbekkino» milliy agentligi\n2020 йил 24 апрель куни Ўзбеккино” миллий агентлиги Бадиий кенгашининг янгиланган таркиби тасдиқланди. Мазкур таркибдан бир гуруҳ кино усталари, санъатшунослар, ёзувчи ва сценарийнавислар, тарихчи, психолог ва бошқа мутахассислар ўрин олган.\nБугунги кунда муҳтарам Президентимиз ташаббуслари билан Ўзбекистонда барча соҳалар қатори миллий кино соҳасида ҳам профессионализм, шаффофлик, коррупцияга қарши кураш ва халқаро интеграцияга асосланган мақсадли ишлар амалга оширилмоқда.\nХусусан, бугунги кунда киноиндустрияни янада ривожлантириш, соҳадаги долзарб муаммоларни ҳал этиш мақсадида бир қатор чора-тадбирлар дастури ишлаб чиқилмоқда. Шу билан бирга, “Ўзбекистон Республикасида кинематография сохасини 2030 йилгача ривожлантириш концепциясини тасдиклаш тўғрисида”ги Президент Фармони ҳамда “Кинематография тўғрисида”ги Қонун лойиҳаларини ишлаб чиқиш бўйича Идоралараро ишчи гуруҳи билан биргаликда кенг қамровли ишлар олиб борилмоқда. Бундан кўзланган мақсад битта – халқимизга ҳар жиҳатдан етук киноасарларни тақдим этиш. Бу эса, Бадиий кенгаш зиммасига катта масъулият юклайди.\n“Ўзбеккино” Миллий агентлиги Бадиий кенгаш аъзолари билан белгиланган тартибда тегишли шартномаларни расмийлаштириш, малакали мутахассислар иштирокида мамлакатимизнинг инсоният тамаддунидаги ўрни, ўзига хос жиҳатлари ва ютуқлари ҳақида бадиий ва ҳужжатли фильмлар, миллий сериаллар тайёрлаш учун тавсия этилаётган истиқболли мавзулар рўйхатини шакллантириш сингари вазифаларни бажаради.\n“Ўзбеккино” Миллий агентлигининг Бадиий кенгаши томонидан тасдиқланадиган кинолойиҳалар, шу жумладан фильмларнинг ғоявий-бадиий жиҳатларига факат Бадиий кенгаш рухсати билан ўзгартириш киритилиши мумкин.\nФурсатдан фойдаланиб, бадиий кенгаш аъзолари ва киноижодкорларнинг мавзу юзасидан фикрлари билан қизиқдик.\nЁдгор Саъдиев, Ўзбекистон ва Қорақалпоғистон Халқ артиcти: Кейинги пайтларда кўпгина фильмларнинг савияси пасайиб, бир хил кўринишдаги киноасарлар кўпайиб кетаётгандек. Тан олиш керак: қўлига оз-моз пул тушиб қолган ҳаваскор борки, кино олишга тушиб кетишди. Назаримда уларнинг ҳам суратга олаётган фильмлари Бадиий кенгаш назаридан ўтиши керак. Шунда ҳар хил хом-хатала томошалардан қутуламиз. Кинога нисбатан талабчанлик ошсагина, ўзбек киносининг олдинги шуҳратини тиклаш мумкин. Ҳар жиҳатдан пишиқ-пухта, юқори даражали фильмлар билан муҳтарам Президентимизнинг миллий киномизга бўлган эътибор ва ғамхўрликларига муносиб жавоб қайтарган бўламиз.\nЗулфиқор Мусоқов, Ўзбекистон Республикаси санъат арбоби, кинорежиссёр: Менга "Ўзбеккино"дан бўлим бошлиғи қўнғироқ килиб, бадиий кенгашга янгитдан аъзоликка номзод бўлганмни айтди... Авваламбор, кўп миллатли ватанимиз халқига соғлиқ ва шу, бошимизга тушган катта синовдан эсон омон чиқиб кетишни тилаб қоламан. Бутун умримни минбарда фақат нутқлар сўзлаш билан эмас, фильмлар яратиб, шу соҳага бағишлаб, унинг ривожига озгина бўлса ҳам ҳисса қўшган эканман, қисқа қилиб айтганда, агарда мени бир овоз ҳуқуқига эга бўлган шаҳсий фикрим ўзбек кино санъатига (саноат ҳақида ҳали гапириш жуда эрта) ва иккинчи уйим "Ўзбекфильм"га фойда келтирадиган бўлса, нур устига аъло нур... Муаммолар борми? Бор. Улар поғонама-поғона, фақат ошкора равишда ечим топишига умидворман. Яна бир бор ҳаммангизга соғлиқ тилайман.уйда ўтиринг.\nФотиҳ Жалолов, “Ўзбекфильм” ДУК директори: ¬- Биз ҳар доим сифатли, мукаммал, юқори савияли фильмлар яратилиши тарафдоримиз. Ўйлайманки, янги таркибдаги бадиий кенгаш бу борада бизга яқиндан ёрдам беради.\nБаҳодир Адилов, “Ҳужжатли ва хроникал фильмилар студияси” ДУК директори, кинорежиссёр: - Бадиий кенгашнинг вазифаси сценарийларнинг сарагини саракка, пучагини пучакка ажратишдан иборат. Энг муҳими, бунда таниш-билишчилик, тарафкашликка йўл қўйилмаслиги лозим. Биз ҳам кенгаш аъзоси сифатида холисликни қўлдан бермасликка ҳаракат қиламиз.\nШокир Холиқов, ёш кинорежиссёр; Ростини айтсам, бадиий кенгаш аъзолиги – анча масъулиятли иш. Мен кинога энди кириб келаётган ижодкор сифатида фақат ўзимга ўхшаган, кинога энди қадам қўяётган ёшлар ижоди юзасидан ўз фикр-мулоҳазаларимни билдирсам керак. Албатта, менга юклатилган бу юксак ишончни оқлашга ҳаракат қиламан.\nРашид Маликов, кинорежиссёр, халқаро фестиваллар ғолиби: Бадиий кенгаш профессионализм ва бадиийлик нуқтаи назадан етачиликни қўлга олиб, томошабинни Ватанга садоқат, халқимизга ҳурмат ва муҳаббат руҳида тарбиялайдиган фильмлар яратишга ҳисса қўшиши керак. Шундай сценарийларни тасдиқлаш керакки, улар асосидаги фильмлар халқаро фестивалларда олий совринларни қўлга киритсин. Қарор чиқаришда ҳалоллик ва ҳаққонийликка амал қилиш керак.\n25 May 2020, 11:40 (GMT+5)


АҚШ Кубада визалар беришни тўхтатди\n08:13 / 30.09.2017\nАҚШ давлат департаменти номаълум муддатга Кубада АҚШ визаларини беришни тўхтатди. Бу ҳақда 29 сентябрда департамент вакили маълум қилди.\nДипломатнинг айтишича, АҚШ Кубага расмий делегациялар юбормайди.\nБундан ташқари, давлат департаментида маълум қилинишича, АҚШнинг Гаванадаги элчихонаси ходимлари сони 2 баробарга қисқаради. Бунга эса америкалик дипломатларга "акустик ҳужум" етказилиши билан боғлиқ яқинда юз берган воқеалар сабаб бўлган.\n"Давлат департаменти 29 сентябрда Гаванадаги элчихонада муҳим вазифаларни бажармайдиган ходимлар ва уларнинг оила аъзоларига АҚШга қайтишга кўрсатма берди", деб айтилган департаментда.\nҚолган ходимлар эса ўз ишларини давом эттираверадилар.\nДепартаментда АҚШ америкалик дипломатларга зиён етказилиши билан боғлиқ воқеалар сабабли айни вақтда Куба билан дипломатик муносабатларни узишни истамаётгани таъкидлаб ўтилди.\n"Биз Куба билан дипломатик алоқаларни сақлаб қоламиз", деб айтган департамент вакили. Унинг айтишича, ҳужумлар тергов қилинмоқда, уларнинг сабаби ва айбдорлар ҳали аниқланмаган. "Биз бунда учинчи давлатлар иштирок этгани бўлишини истисно қилмаймиз, бироқ тергов давом этмоқда", деб маълум қилди вакил.\nКуба ушбу ҳужумларга алоқадорлигини инкор қилиб келмоқда.\nАҚШ Куба виза


Смартфонларга боғланиб қолиш кашандаликка тенглаштирилди | Qalampir.uz\nСмартфонларга боғланиб қолиш кашандаликка тенглаштирилди\nОлам\t28 Январь 10:41 1532\nБостон университети ўқитувчиси Жоэл Ренстром смартфонларга боғланиб қолишни кашандалик билан тенглаштирди. Олим томонидан ушбу мавзуга бағишланган мақола The Conversation сайтида эълон қилинди.\nРенстромнинг фикрига кўра, чекиш ва гаджетларга боғланиб қолишнинг умумий жиҳатлари бор. Бугунда 96 фоиз америкаликнинг смартфони бор ва уларнинг аксарияти уларга ўрганиб қолган. Бўш қолди дегунча, смартфонга “ёпишиб” оладиган ота-оналарнинг бу одати болаларга қаттиқ таъсир кўрсатади.\nТадқиқотчи мисол тариқасида боласини эмира туриб, бўш қўли билан смартфонидан фойдаланаётган онани келтириб ўтган. Унинг таъкидлашича, ота ёки онасининг бундай ҳаракати бола хотирасида муҳрланиб қолади ва унинг хулқ-атворига таъсир кўрсатади. “Инсон мияси 25 йил давомида ривожланиб боради. Бундан ташқари, икки ойлик ёки икки яшар бола ҳақиқатни тўла англай олмайди”, дейди Ренстром.\nОлим яна шуни алоҳида таъкидлади-ки, бола ўсмир ёшида гаджетларга боғланиб қолиш хатарли эканлигини англасада, аммо бу одатдан воз кечишда ўзида куч топа олмайди. Бунга вақтида гаджетларга боғланиб қолган ота-оналари сабабчи бўлишган. “Бу худди сигарет чекаётган ота ёки онасини кўрган бола, вақти келиб ўзи ҳам сигарет чекишга мойиллик сезгандек деб тасаввур этиш мумкин”, деб қўшимча қилган мутахассис.\nСмартфон кашандалик Жоэл Ренстром\n21 Сентябрь 14:55 31066\n19 Сентябрь 15:44 21924\n19 Сентябрь 13:59 17091\n20 Сентябрь 11:07 16721\n20 Сентябрь 14:25 15998


ЎзА - Давлатимиз раҳбари Зарбдор туманидаги “Зарбдор текстил” масъулияти чекланган жамияти фаолияти билан танишди.\n30.03.2018 11:59 Чоп этиш версияси\nБу корхонани бунёд этиш бўйича Президентимизнинг ўтган йили вилоятга ташрифи чоғида топшириқ берилган эди. Шавкат Мирзиёев яқинда Самарқанд вилоятида бўлганида ҳар бир туманда камида иккитадан текстил корхоналари қуриш зарурлигини таъкидлаган эди.\nЯнгидан қурилиб, фойдаланишга топширилаётган “Зарбдор текстил” ана шундай замонавий корхоналардан. Бу ерда жами 1 минг 60 дан ортиқ киши доимий иш билан таъминланади. Маҳсулотлар ички бозорни тўлдириб, экспортга ҳам йўналтирилади.\nМенинг энг катта мақсадим одамларни иш билан, даромад билан таъминлаш, деди Шавкат Мирзиёев. Энди бир килограмм пахтамизниям четга сотмаймиз, юртимизда қайта ишлаймиз, қўшимча қийматли маҳсулотлар ишлаб чиқарамиз.\nШу ерда Жиззах вилоятида тўқимачилик, кимё, фармацевтика соҳаларини ривожлантириш, инвестицияларни жалб этишга доир лойиҳалар тақдимоти ўтказилди.\nБу ҳақда Ўзбекистон Республикаси Президендининг Матбуот хизмати хабар берди


Жаҳонгир Ортиқхўжаев Тошкентнинг 12 та қадимий дарвозасини тиклаш бўйича қарорни имзолади – Газета.uz\nФото: Рақамли ривожланиш департаменти\nПойтахт ҳокими Жаҳонгир Ортиқхўжаев Тошкентнинг 12 та қадимий дарвозасини тиклаш ва қуриш бўйича қарорни имзолади. Дарвозаларнинг жойлашуви Рақамли ривожланиш департаменти томонидан хариталарни боғлаш орқали аниқланган. Олдинроқ «Газета.uz» департаментнинг тадқиқоти қандай борганлиги ва дарвозаларнинг аниқ жойлашуви ҳақида ёзган эди.\nНа русском языке Lotinchada 20 октябр 2021, 13:36 Жамият\n18 октябрь куни Тошкент шаҳри ҳокими Жаҳонгир Ортиқхўжаев пойтахтнинг 12 та қадимий дарвозасини тиклаш ва унинг жойлашган координаталарини тасдиқлаш тўғрисида қарорни имзолади. Ушбу қарор «E-qaror» порталида эълон қилинди.\nТошкент шаҳар ҳокимлиги қошидаги «Рақамли ривожланиш департаменти» МЧЖ томонидан Тошкент шаҳрининг 12 та қадимий дарвозаларининг координаталари аниқланган. Бу учун архив хариталари замонавий хариталарга боғланган.\n«Газета.uz» ушбу қадимий дарвозаларнинг аниқ жойлашуви ва уларни аниқлаш бўйича ўтказилган тадқиқот ҳақида мақолани тақдим этган эди.\nПойтахт ҳокимининг қарорига мувофиқ, қадимий дарвозаларни тиклаш ва қуриш бўйича Тошкент шаҳар ишчи гуруҳи тузилади. Гуруҳ уч ой муддатда қадимий дарвозаларнинг намунавий лойиҳаларини тегишли вазирлик ва идоралар билан келишиб, ишлаб чиқиши лозим.\nҚадимий дарвозаларни қайта тиклаш ва қуриш бўйича буюртмачи этиб — Тошкент шаҳар ҳокимлиги «Ягона буюртмачи хизмати» инжиниринг компанияси белгиланган. Бош лойиҳачи ва бош пудрат ташкилотлари тендер ўтказиш йўли билан аниқланади.\nҚадимий дарвозаларни қайта тиклаш учун тасдиқланган координаталарга мувофиқ, яқин бўлган ҳудудлардан ер майдонлари чегералари аниқланади ва даврозалар қурилиши учун ажратилади. Бунда ободонлаштириш ва туризм инфратузилмалари яратилишини инобатга олиниши керак. Ишчи гуруҳ ҳудудлардаги бино ва ер ости коммуникацияларни кўчириш зарурияти мавжудлигини ҳисобга олиши лозим.\nЕр майдонларини танлашда қадимий дарвозаларни туризм намойиши объектларига киритиш ва туристларни жалб қилиш учун тегишли инфраструктурани жойлаштириш инобатга олиниши керак бўлади.\nНамунавий лойиҳаларда ташриф буюрувчилар учун дарвозалар кўринишига мос равишда соябонлар, ўриндиқлар ва чиқинди ташлаш қутиларини ўрнатишни назарда тутиш лозимлиги айтилади.\nТошкент тарихи хариталарда: эски шаҳар қалъасининг 12 дарвозаси ва Ўрданинг аниқ жойлашган ўрни 12 июн 2021, 15:32\nТошкент тарихи хариталарда: 1865 йилги қалъа девори ва шаҳарнинг 12 дарвозаси 28 май 2021, 17:15


Игорь Петкович "Нефтчи"га келмоқда / CHAMPIONAT.asia\nИгорь Петкович "Нефтчи"га келмоқда\n03 фев 11:53\nЮртимизда "Машъал" ва "Олмалиқ" клубларидаги фаолияти орқали яхши таниш бўлган Игорь Петковичга "Нефтчи" қизиқиш билдирмоқда.\nФарғоналиклар сафида айни пайтда битта хорижлик футболчи кўрикдан ўтмоқда Эльман Тагаев (Туркманистон). Яна ундан ташқари легионер ўйинчи таркибга жалб этиладими деган саволимизга бош мураббий Мурод Исмоилов қуйидагича жавоб берди:\n- Албатта, селекция жараёнини тўхтатиб қўйганимиз йўқ. Узоқ хорижлик футболчилар келиши кутилмоқда. Хусусан яқин кунларда сербиялик ярим ҳимоячи Игорь Петкович Фарғонага келади. Уларни синовдан ўтказамиз. Агарда қарашларимизга мос тушса, жамоада олиб қоламиз.


Афғонистон шимолида Абдулрашид Дўстим ва Атти Муҳаммад қўшинлари ўртасида жанглар бўлмоқда.\nҲар иккала тараф артилерия ва ракеталардан фойдаланмоқда.\nҲамид Карзай ҳукуматининг душман тарафларни муросага келтиришга қаратилган ҳаракатлари фойда бермаяпти.\nАфғонистонга бугун НАТО экспертлари келадилар. Улар Кобулни мудофаа қилишнинг янги тизимини ишлаб чиқадилар.


лимфома ва меланома бўлган сичқонларда синовдан ўтказилди. Бирикма ҳужайра, қон томирлардан иборат ўсма микро айланасига таъсир кўрсатиб, ... кислоталик, кислород ва озиқ моддалар етишмаслиги туфайли иммун ҳужайраларига қарши курашади. «JHU083» шишлар ўсишининг камайишига олиб ...\nшўр ва нордон. Уларнинг фикрича, бундай шароитда ҳар қандай тирик ҳужайралар парчаланиб кетади. Бундан олдин испан олимлари Даллол водийсида ...


Марат Зоҳидов учун Европарламентдан Ўзбекистон Сенати афзал\n07 март 2021, Тошкент вақти: 23:35\nЗикрилло Ишонч Европада истиқомат қилаётган ўзбекистонлик демократлар ўз ватанларидаги инсон ҳуқуқлари ва демократия аҳволини муҳокама қилишни сўраб, Европарламентга мурожаат этди.\nУлар Ўзбекистондаги бу борадаги аҳволдан қаттиқ хавотирда эканини билдириб, мазкур муаммога жаҳон ҳамжамиятининг эътиборини қаратишга интиляпти.\n“Озодлик” мухбири Европадаги ўзбек демократларининг бу ташаббусига Ўзбекистондаги демократик партиялар ва инсон ҳуқуқлари ташкилотлари вакилларининг муносабатини ўрганди.\nЎзбекистон инсон ҳуқуқлари жамияти раиси Толиб Ёқубов ташаббусга ўзи ҳам қўшилганини айтиб, бу борадаги мурожаатни қўллаб-қувватловчилар кўпайишига умид билдирди. Унинг фикрича, ҳозир Ўзбекистонда инсон ҳуқуқлари оммавий равишда бузилмоқда. Бу ҳолат демократик институтлар томонидан кўриб чиқилиши зарур.\n“Эрк” ва “Озод деҳқонлар” партияси вакиллари ҳам ташаббусни қўллаб-қувватлашини маълум қилди.\n“Бу ташаббус икки жиҳати билан моҳиятли. Биринчидан, бу саъй-ҳаракат Европа парламентидек халқаро миқёсда нуфузли ташкилот эътиборини Ўзбекистонга қаратишга, иккинчидан, Ўзбекистонда демократия учун курашувчиларнинг парокандалигига барҳам беришга ёрдам бўлиши мумкин”, - деди “Эрк” вакили Бахтиёр Исабеков.\nЎзбекистон мустақил ҳуқуқ ҳимоячилари ташаббус гуруҳи раҳбари Суръат Икромов ташаббусни қўллаб-қувватлаган бир пайтда Ўзбекистон инсон ҳуқуқлари халқаро ташкилоти раҳбари Марат Зоҳидов бу чақириққа салбий муносабат билдирди.\n“Ўйлайманки, бу мурожаатнинг фойдаси йўқ. Биз бу муаммони мамлакатнинг ичида ҳал қилишимиз керак. Зарур бўлса, Ўзбекистон Сенатига мурожаат қилиш лозим. У ҳам ишласин”, - деди М.Зоҳидов.


Фарғонада арзимаган можаро ўлим билан тугади\nҲаётда узоқни кўра билмаслик, жиззакилик ва гумроҳлик кутилмаган фожиани келтириб чиқариш мумкин. Қуйида ана шундай воқеа тафсилоти баён қилинади.\nАслиддин (исм-шарифлар ўзгартирилди) ишбилармон, ғайрат-шижоатли бўлиб вояга етди. Уйлангач, ер майдони сотиб олиб, уй қурди, оиласи билан кўчиб чиқди. Яқиндагина яп-янги «Спарк» русумли автомашина ҳам сотиб олганди. Ўша куни эрталаб Аслиддин автомашинасида болаларини мактабга элтиб қўйди, сўнг ота-онасидан хабар олгани борди.\nАммо фалокат оёқ остида деб бежизга айтишмаган экан. У автомашинасини бошқариб бораётганида муюлишда тўсатдан қўшниси Бердиназар Исматов велосипедда чиқиб қолди. Ўртадаги масофа жуда қисқа эди. Аслиддин машинасини, Бердиназар эса, велосипедини тўхтатиб қолишга улгуришмади. Велосипед автомашинанинг олди томонига келиб урилди. Тўқнашув чоғида Б. Исматов ўнг томони билан ерга йиқилди. Хайриятки, унга ҳеч нарса қилмади. Аммо велосипед пачоқланиб кетганди.\nБуни кўриб, Б. Исматов Аслиддиндан янги велосипед олиб беришни талаб қилди.\n— Тўғри, мен айбдорман, — деди Аслиддин. — Аммо яқинда машина олдим, шунинг учун янги велосипед сотиб олишга ҳозирча имконим йўқ. Сиз вақтинча отамнинг велосипедидан фойдаланиб туринг, кейинроқ янгисини олиб бераман.\nАслиддининг бу таклифи Б. Исматовга маъқул тушмади. «Отангнинг велосипеди менга керак эмас», — деди у зарда билан.\nШу тариқа улар воқеа жойидан тарқалишди. Аслиддин ота уйига келгач, рўй берган кўнгилсиз ҳодисани айтиб берди. Б. Исматов эса, яроқсиз ҳолга келган велосипедини уйига олиб кетди.\nЎша куни тушдан сўнг Аслиддин Б. Исматовнинг уйига борди, аммо у ҳали ишдан қайтмаган экан. Шундан сўнг у тоғаси Акромга юз берган воқеани айтиб берди. «Сиз Бердиназар аканинг уйига бориб, шароитимни тушунтиринг, янги велосипедга пул йиққунимга қадар сабр қилиб турсин», — дея у илтимос қилди. Аммо тоғаси гарчи ваъда берган бўлса-да, Б. Исматов билан учрашишга вақт тополмади.\nЭртаси куни тунда Б. Исматов ширакайф ҳолатда Аслиддиннинг отаси Ф. Рўзиқуловнинг уйига келди. У оиланинг кенжа ўғли Нуриддиндан Аслиддиннинг уяли телефон рақамини сўради. Нуриддин акасининг телефон рақамини ёддан билмаслигини, қўшни ҳовлида яшайдиган акаси Аҳлиддиндан сўрашни айтди.\nАйни дамда ўзини жабрлангандек ҳис этаётган Б. Исматовга Нуриддиннинг бу гапи худди айилдек оғир ботди. Шу боис иккаласи айтишиб қолишди. Уларнинг бақириқ-чақириғини эшитган Аҳлиддин ўртага тушиб, уларни тинчлантирди. Шундан сўнг Б. Исматов уйига кетди.\nҚани эди, шу билан барчаси якун топса… Бироқ бундай бўлмайди, орадан йигирма дақиқа ўтгач, Б. Исматов тажовузкор қиёфада яна Ф. Рўзиқуловнинг уйига келди ва ҳақоратли сўзларни ёғдирганча дарвозани очишни талаб қила бошлади.\nБу гал дарвозани Ф. Рўзиқуловнинг турмуш ўртоғи Инобат ая очди:\n— Нега ярим тунда бизни безовта қилаяпсан? Янги велосипед олиб берамиз, деб айтди-ку?! — деди у жаҳл аралаш. Аммо жаҳлдан ўзини қаерга қўйишни билмай турган Б. Исматовга аёлнинг гапи таъсир қилмади.\nАксинча, у баттар ҳақорат қилишга тушди. Унинг бақириб ҳақоратлашини эшитиб, Аҳлиддин уйидан чиқиб келди. Бир пасдан сўнг оиланинг кенжа ўғли Нуриддин ҳам ташқарига чиқди.\n— Сен кимни сўкаяпсан? — дея Нуриддин Б. Исматовга ўдағайлаётганда, уни отаси ва акаси Аҳлиддин тўхтатиб қолишди. Аммо бу билан жанжал тинчимади. Ф. Рўзиқулов Б. Исматовни тинчлантиришга уринаётганда, Нуриддин унинг ёқасидан тутиб, итариб юборди. Оқибатда Б. Исматов сувсиз ариққа йиқилиб тушди. Шундан сўнг у баттар қаҳрга тўлиб, ўрнидан отилиб турди ва чўнтагидан ошхона пичоғини олиб Аҳлиддиннинг қорни ва чап қўлига санчди…\nҚўни-қўшнилар жароҳат олган Аҳлиддинни касалхонага жўнаётган паллада бундан ҳам оғир фожиа рўй берди. Гап шундаки, буткул ақл-ҳушини йўқотган Б. Исматов Ф. Рўзиқуловнинг бўйин қисмига пичоқ санчди. Кейин эса, янада қутуриб, унинг чап биқинига икки марта пичоқ урди.\nАфсуски, оғир жароҳат олган Ф. Рўзиқулов воқеа жойида ҳаётдан бевақт кўз юмди.\nБиринчи босқич суди судланувчи Б. Исматовнинг марҳум Ф. Рўзиқулов ва А. Рўзиқуловни ўлдириш мақсади бўлмагани тўғрисидаги кўрсатмаларини ўрганиб чиқди. Аммо унинг бу кўрсатмаларини асоссиз ва жавобгарликдан қутулиб қолиш ёки жавобгарликни енгиллаштириш мақсадида ўйлаб топилган важлар деб баҳолади. Чунки Ф. Рўзиқулов ва унинг ўғиллари кейинроқ янги велосипедни олиб беришни ёки шикастланган велосипедини тузатиб беришни айтишганда, Б. Исматов бунга рози бўлган. Бироқ 2021 йил 14 апрель куни Ф. Рўзиқуловнинг уйига спиртли ичимлик таъсирида маст ҳолда бориб, жанжал кўтарган. Уни тинчлантиришга уриниб, уйига жўнатишганига қарамай у йўлда кетаётиб, Ф. Рўзиқулов ва унинг оила аъзоларига қараб «ҳозир қайтиб келиб ҳаммангни ўлдираман» дея таҳдид қилган. Айни шу ҳолат унинг одам ўлдириш жиноятини содир қилишни кўзлаганини англатади. Бу ҳолат жабрланувчи ва гувоҳларнинг кўрсатмалари билан ҳам тўлиқ тасдиқланди.\nҚисқаси, суд ҳукми билан судланувчи Б. Исматов Жиноят кодексининг 97-моддаси 1-қисми ҳамда 25,97-моддаси 2-қисми «а» бандида кўрсатилган жиноятларни содир этганликда айбдор деб топилди. Судланувчига нисбатан айбланган ҳар бир модда бўйича алоҳида-алоҳида озодликдан маҳрум қилиш жазоси тайинланиб, Жиноят кодексининг 59-моддасига кўра, тайинланган жазоларни қисман қўшиш йўли билан жиноятлар мажмуи бўйича Б. Исматовга 17 йил муддатга озодликдан маҳрум қилиш жазоси тайинланди.\nХулоса ўрнида таъкидлаш жоизки, гумроҳлик туфайли оғир фожиа рўй берди. Жазавага тушиш, ақл билан иш тутмаслик бир одамнинг умрига зомин бўлди. Б. Исматов қилмиши учун тайинланган муқаррар жазо муддатини ўташи тайин. Аммо виждон азобидан қутулиш имкони бормикан? Масаланинг энг оғриқли жиҳати шунда.\nКиритилди: 11:35 24.01.2022. Ўқилди: 2342 марта. Фикрлар сони: 3 та.


"Э қойил! "\n06 май 2021, Тошкент вақти: 06:23\nБМТ Инсон ҳуқуқлари кенгашида Ўзбекистон ҳукумати сиëсатини оқлашга уринган Инсон ҳуқуқлари бўйича миллий марказ раҳбари Акмал Саидов¸ танқидларни тап тортмай рад этиш йўлини тутди.\nИнсон ҳуқуқлари ҳимояси билан шуғулланувчи халқаро ташкилотлар Ўзбекистон расмийларининг БМТ Инсон ҳуқуқлари кенгашидаги баëнотларига қойил қолганларини айтмоқдалар.\n11 декабр куни Женевада БМТнинг Инсон ҳуқуқлари кенгашида Ўзбекистон ҳисоботини тақдим қилган делегация етакчиси Акмал Саидов нутқини якунлар ҳамоно унинг ëнида ўтирган Ўзбекистон бош прокурори ўринбосари Алишер Шарофиддинов, “Э қойил!”, деб юборди.\nҲақиқатан, Акмал Саидов учун уч ярим соатлик мажлисда ўтириб бериш, устига устак ёғилаётган танқидларнинг ҳар бирини рад этиб, жавоб қайтаришнинг ўзи бўлмагандир ва Саидов иши “Э қойил!”, деган мақтовга лойиқдир.\nМаркази Парижда жойлашган Инсон ҳуқуқлари халқаро федерациясининг (ИҲХФ) Марказий Осиё дастурлари ходими Франсуаза Петре ҳам Ўзбекистоннинг БМТ инсон ҳуқуқлари кенгаши мажлисида ўз ҳисоботи билан қатнашгани олқишга сазовор, дейди.\nЛекин ҳисоботда акс этган фактларнинг ҳақиқатдан йироқлиги ва Ўзбекистон расмийларининг бундай нуфузли мажлисда мавжуд муаммоларни ҳеч бир хижолатсиз рад этиши Инсон ҳуқуқлари халқаро федерацияси хавотирларига сабаб бўляпти, деб давом этади Петре хоним.\n- Биз Ўзбекистон ҳукуматининг бу мажлисда қатнашгани ва ҳисоботни ишлаб чиқишга вақт сарфлаб¸ унга жиддий ёндашаётганларини намойиш этганидан мамнумиз. Лекин афсуски, Ўзбекистон ҳукумати ҳамон инсон ҳуқуқлари вазиятига оид муаммоларни инкор қилишда давом этмоқда.\nУларнинг таъбирича, масалан, инсон ҳуқуқлари ҳимоячиларининг қамоқларга ташлангани қуруқ иддаолардан иборатдир. Лекин федерациямизга аъзо ташкилотнинг 9 вакили ва кўплаб бошқа ҳуқуқ ҳимоячиларининг қамоқда қолаётгани бутун дунёга маълум.\nБундан ташқари, Ўзбекистон ҳукуматининг Андижон воқеалари масаласини муҳокама қилишдан бош тортиб келаётгани ҳам ташвишли ҳолдир.\nЎтган ҳафтадаги Женева муҳокамаларидан баъзи давлатларнинг бу масалани ҳеч бўлмаганда БМТ доирасида муҳокама қилиш истаги борлигини кўрдик, дейди ИҲХФ вакили.\n11 декабр куни БМТ инсон ҳуқуқлари кенгашидаги муҳокамаларда Швеция, Британия, Канада каби давлатлар вакиллари ўзбек делегациясининг ҳисоботига ишончсизлик билдириб, Андижон воқеаларидан кейин Ўзбекистондаги инсон ҳуқуқлари вазияти янада ёмонлашгани, фикр ва сўз эркинлиги бостирилаётгани, қамоқларда қийноқлар систематик тарзда қўлланилаётгани, кўплаб инсон ҳуқуқлари фаоллари қамоққа ташлангани, пахта етиштирилишида болалар меҳнатидан фойдаланилаётгани ва бошқа муаммолардан чуқур ташвиш билдирди.\nЙиғин иштирокчилари, шунингдек, Андижон воқеалари хусусида ноаниқликлар сақланиб қолаётгани ва фожеа қурбонлари учун адолат қарор топмаганини айтиб, бу воқеалар юзасидан халқаро текширув ўтказиш масаласи долзарблигини йўқотмаганини баён қилишди.\nБунга жавобан Ўзбекистон бош прокурорининг ўринбосари Алишер Шороффиддинов 2005 йилнинг 13 майида Андижонда тинч намойиш эмас, террор хуружи амалга оширилгани ва халқаро текширувга оид чақириқлар мутлақ ассосиз эканини таъкидлади.\n- Ортиқча куч ишлатилганига оид таъкидлар асоссиздир. Ўтказилган тергов ва жиноий ишнинг судда кўриб чиқилиши буни тасдиқлади.\n2006 – 2007 йиллар давомида Европа Иттифоқи мутахассислари икки маротаба Ўзбекистонга келиб, жиноий иш материаллари билан танишиш, расмийлар, судланганлар ва уларнинг адвокатлари билан суҳбатлашиш имконига эга бўлди.\nАндижон воқеалари юзасидан мустақил халқаро текширув, деб аталаётган терговни ўтказмасликка доир Ўзбекистоннинг принципиал позицияси ўзгаргани йўқ, чунки халқаро қонунларнинг ҳеч бирида халқаро текширув ўтказилишига оид талаб йўқдир, деди бош прокурор ўринбосари Шарофиддинов.\nЎзбекистон делегацияси вакиллари йиғин иштирокчиларидан ёғилаётган бошқа танқидлар, жумладан болалар меҳнати муаммоси, қийноқларнинг кенг қўлланилаётгани, халқаро ташкилотларга қамоқларга кириш имкони берилмаётгани, ҳуқуқ фаоллари ва диссидентларнинг ноҳақ қамоққа ташланаётганига оид кўплаб эътирозларни инкор қилдилар.\nИҲХФ вакили Петре хоним БМТ инсон ҳуқуқлари кенгаши йиғинида қатнашган Ўзбекистон расмийларининг бундай баëнотларини сурбетлик дея баҳолайди.\n- Ўзбекистон делегацияси ўзини жуда ишончли тутди. Улар мажлисда билдирилган тавсияларнинг баъзилари аллақачон амалга оширилганини ишонч билан баён қилишди.\nМасалан, Ўзбекистонда болалар меҳнати йўқ, деган таъкидлар мутлақ куракда турмайди. Чунки бу йилги пахта мавсумида ҳам болалар далага ҳайдалгани ва бу муаммо янада кескинроқ тусга кираётгани ҳеч кимга сир эмас.\nЁки уларнинг Ўзбекистонда ҳуқуқ фаоллари қамоққа ташланганини инкор қилгани, ёхуд Ўзбекистон инсон ҳуқуқларига оид ўзи қабул қилган барча халқаро ҳуқуқий меъёрларга тўла амал қилаётганини катта завқ билан уқтиришга уринганини тушунтириш қийин.\nМенимча¸ ўзбек делегацияси бу гапларга бошқаларни ишонтира олганига ўзи ҳам ишонмаган бўлса керак, дер экан инсон ҳуқуқлари халқаро федерацияси вакили Франсуаза Петре, Ўзбекистон делегациясининг расмий ҳисоботига эмас, балки ундаги ёлғон фактларни БМТ миқёсидаги тадбирда тап тортмай баён қилганига қойил қолиш керак, дея хулоса қилади.


«Apple» энди харидорга ёқмаган «iPhone»ни қайтариб олади\n«Apple» энди харидорга ёқмаган «iPhone»ни қайтариб...\n24.11.2018 16:04 0 1237\n«Apple» компанияси «iPhone» харидорга ёқмаган тақдирда уни қайтариб олиш акциясини йўлга қўймоқчи. Бу ҳақда «Nation News» ахборот агентлиги хабар берди.\nАкция «Қийинчиликларсиз қайтариш» дея ном олди. Акция доирасида мижозларга янги iPhone сотиб олиш ва кейинчалик у ёқмаса смартфонни дўконга қайтариб олиб келиб, пулни қайтиб олиш таклиф этилади. Бунинг учун «iPhone»га зарар етмаган, барча жиҳозлари ва ҳужжатлари бўлиши лозим.\nДўконга 14 ноябрдан 6 январга қадар сотиб олинган смартфонларнигина қайтариш мумкин бўлади. Қайтариш куни 20 январгача давом этади.\nТехнология 18/11, 16:31\nЯнги айфонга талаб катта — қўшимча куч керак\nТехнология 17/10, 23:00\n«Apple»ни калака қилишмоқда\n#Тошкент - 1190


Совчилик: «Қизнинг ҳаққида эҳтиёт бўлинг»\nБугун 23 май, 2019 йил, пайшанба\nПрезидентнинг онаси оғир аҳволда: Туркиядан шифокорлар жалб этилган\nМинглаб қизларнинг интим суратлари интернетда очиқ тарзда пайдо бўлди (+18)\nТунги "ҳангома": аёл боласи билан "Спарк"нинг багажига ўтириб, сайр қилмоқда (видео)\nМесси опаси билан бирга янги бизнесга қўл урди\nЯнгийўлда бедарак йўқолган қиз Россияда нима қиляпти?\nНаҳотки? Украинада Зелинскийни истеъфога чиқариш учун ҳаракат бошланди\nРоссияга 700 кг героинни қовун ва гилос орасига яшириб олиб кирган Шерали бутун умрга қамалди\nУкраина прокуратураси Порошенкога қарши яна бир жиноят ишини очди\nАна холос! Чустдан чиққан «шифобахш» сув, аслида, истеъмолга яроқсиз экан\nИсён вақтида ўлдирилганларнинг тўлиқ рўйхати эълон қилинди\nХодимини тепкилаган судьяга нисбатан жиноят иши қўзғатилди \n«Ироқ 38 йил аввалги ҳужум учун Исроилдан товон талаб қилиши керак» \nҒарб маданияти тарихидаги энг бой одам маълум қилинди \nКўп соҳанинг билимдонлари \nСирил Рамафоса ЖАР президенти этиб қайта сайланди \nТошкентда ўқув-симуляция маркази фойдаланишга топширилди \n“Дунёдаги энг хавфли ноутбук” сотувга қўйилди \nНавоийда икки жойдан пенсия олаётган нафақахўр қилмиши фош бўлди \nЖами овоз: 212 та.\nЖами овоз: 151 та.\nЖами овоз: 98 та.\nЖами овоз: 136 та.\nЖами овоз: 3177 та.\nЖами овоз: 4542 та.\n- - Совчиликка фаросатли, уқувли, тилини тишлаброқ гапирадиган, кўнгли тоза инсонлар юргани маъқул, деб гап бошлади ҳамкасб қиз суҳбат мавзу унинг турмуш қуришига тақалганида. - - Уйга совчилар келишибди. Йигит шифокор экан. Илмий иш қилаётганмиш. Тагли-зотли инсонларнинг фарзанди экан. Ёшлик қилибми, бир пайтлари бир татар қизни севиб қолиб унга уйланмоқчи бўлган. Ота-онаси рози бўлмаганига қиз билан турмуш қуриб яшаган. Турмушлари олти йилча давом этган. Ўрталарида фарзанд бўлмагани учун ажрашишган. Йигитнинг ота-онаси: Ўғлимизни орзу-ҳавас, чимилдиқ, тўй кўрмаган, яхши бир қизга уйлантирайлик , деб қиз қидиришган. Кимдир бизни кўрсатишган. Йигитнинг ўзи совчиларини машинасида олиб келди. Совчиликка қўшни қишлоқдан йигитнинг онасига яхши таниш бўлган, бир пайтлари онам билан бирга ишлаган аёл овсини билан келган. Гап орасида йигитнинг турмуши бузилганини қистириб ўтишган экан онам, қизи борнинг нози бор қабилида: Аввал уйланган экан-да, қизимизни турмуши бузилган эркакка узатсак қандоқ бўларкан деганлар. Бу гапга жавобан совчиликка келган бефаросат аёл юзингда кўзинг борми демай: Ҳа, энди опа, қизингиз ҳам ёш эмас-ку! Қизингиз ҳам ўттизга кириб қўйган-ку! Нимасига турмуши бузилган эркакка узатмас экансиз? , дейди. Ўттизга кирадими, элликка кирадими, она учун фарзанди, қизи жону жигаридан бунёд бўлган боласи-ку! Совчилик қилишга ақли етган одам шунга фаросати етмабдими? Онамнинг жаҳллари чиқиб, ғазаб билан юзларига фотиҳа тортиб меҳмонларнинг олдидаги пиёлаларни йиғиштириб:\n- - Қани, тез чиқинглар уйдан, жуда жонинглар ачиётган бўлса ўзларингни ўн олти яшар қизларингни беринглар ўша йигитга! - деб совчиларни ҳайдаб юборибдилар...\nСовчилик элимизнинг қадимий удумларидан. Ўғил уйлаш ниятида бўлганлар совчилик асосида фарзандларига жуфт излайди. Совчиларнинг асосий вазифаси бир-бирига муносиб ёшларнинг бошини қовуштириш. Кексалар совчилик қиладиганлар ҳаётий тажрибага эга, кўпни кўрган, оқилу доно ва албатта, оилавий ҳаётда бахтли бўлган кишилар бўлишини таъкидлайди. Совчилардан, икки ёшнинг бошини қовуштиришга киришган кишилардан ўта эҳтиёткор, оғзидан чиқаётган ҳар бир сўзни ўйлаб қўллаш, маҳорат, нуктадонлик ва пухталик талаб этилади. Зотан икки ёшнинг тақдири, келгусидаги ҳаёти совчиларнинг борган жойида ўзини тутиши, гап-сўзига боғлиқ бўлади. Юртимизнинг ҳар гўшасида совчилик билан боғлиқ ўзига хос урф-одатлар мавжуд. Кўпгина ҳудудларда совчилик ишларини аввал аёллар битириб, эркаклар унаштирув масаласига боришади.\nБошқа урфларимиз каби совчиликни ҳам замонага мослаштириб олдик. Бир пайтлари маҳалланинг обрў-эътиборли, кўпни кўрган кайвонилари совчиликка чиқарди. Совчиликка борган хонадонларидаги уй тутуми, қиз тарбиялаётган аёлнинг рафторидан бу оила харидор томонга муносиб ёки муносиб эмаслигини дарров уқиб олишган. Давримизга келиб эса расм-русумлар ҳам анча сайқалланди . Ўғил уйлантирадиганлар энг аввал қизнинг ота-онасининг молиявий аҳволини суриштиришга тушади: Ота-онаси нима иш қилишар экан? , Уй-жойи қанақа экан? , Сарпо-суруғи қандай экан? ... Келин қилмоқчи бўлган қизининг маҳалласию кўчасидан тортиб, ошхонаю, ҳаммомигача чиройли бўлиши керак. Бирор жойдан таъбига мос қизнинг дараги чиқса, йигитнинг онасига келин бўлганига уч-тўрт йил бўлган келинойиси ёки ҳали турмушга чиқмаган опа ё синглиси ҳамроҳлик қилади.\nҚизимизга бир жойдан совчилар чиқди, дейди таниш аёл. - Қизлик уй карвонсарой, дейдилар. Бош устига кўриб кутиб олдик. Бироздан кейин мақсадларини аён қилгач, жағи-жағига тегмай қизимизнинг маълумоти, қўлидан келадиган-келмайдиган юмушларни сўраётган аёл диққатимни тортди. Йигитнинг опаси билан онаси совчиликка келган экан, серсавол аёл опа эканлар. Уйдаги ҳамма рўзғор анжомларига ошкора разм солиб чиқди. Кейин билсак, йигитнинг совчиликка келган опаси турмуши бўлмаган, икки бола билан ота уйига қайтган экан. Кейинги гал келганларида, Бошқа жойлардан қиз қидира қолинглар деб кузатиб юбордим. Дадаси турмушни ўйин билиб оиласини асраб қололмаган аёл, бировларнинг бошини қовуштириб, бахтли бўлишига қандай аралашади? Ўз ҳаётини ислоҳ қилолмаган аёлдан қандай совчи чиқади? деб роса мени койидилар. Ўғил уйлантирадиган ота-оналар совчиликка юрадиган аёлларнинг одоб-ахлоқи, ҳаётдаги ўрнига эътибор берсалар бўларди...\nҚизнинг ҳаққида эҳтиёт бўлиш аҳамиятлидир. У никоҳ билан қул бўлиб қолади ва ундан халос бўлолмайди. (Яъни, ўзи хоҳлаганини қилолмайди, деган маънода) Эр ўзи хоҳлаган пайтда талоқ беришга қодир. Агар киши мусулмон бўлатуриб ўз қизини золимга ё фосиққа ёки бидъатчига ёинки ароқхўрга берса, у ўз динига хиёнат қилибди. Бунинг билан Аллоҳнинг ғазабига рўбарў бўлади, оилада раҳм-шафқатни узиб, қизига ёмонликни танлабди (Имом Ғаззолий)\nНасл-насаб ҳоллари, нафақа, мерос ва бошқа эр-хотинлик ҳаётига тааллуқли бўлган роҳат-фароғат ўзаро ҳамжиҳатлик билан турмуш қуришнинг муҳим ва жиддий ишларидан ҳисобланади. Шунинг учун никоҳдан олдин хитба совчилик қилиш зарурдирки, никоҳ боғлашдан олдин эр аёли ҳақида ва аёл эри ҳақида таниш-билишлар, қўни-қўшнилар орқали маълумотга эга бўлиши керак. Хитба дан мурод совчилик, яъни қизни, унинг аҳлидан ўз никоҳига сўрашдир.\nЧунки никоҳ аниқ маълумотлар асосида бўлса, жуфтлар орасидаги ҳаёт гўзал бўлади. Ислом шариати, турмуш қуриш мавзусида жиддий ўйлашга, совчилик қилишдан олдин фикр юритишга ундайди. Аёл киши ҳам оила аъзоларини бехабар қолдириб, ўзи эрга тегиб олиши тўғри эмас. Ислом аёлнинг хитбасини, жавобгарлигини аҳли оиласига топширди. Ғарб қизларига ўхшаб ўзи хоҳлаганига тегиб кетавериши мумкин эмас. Ота ва оила аҳллари, қизлари учун яхши хулқли, тақводор куёв қидиришлари шарт. Унинг бойлиги ва молини кўзлашлари керак эмас. Агар совчи қўювчи хулқи яхши, тақволи, шарафли, мурувватли, илмли ва кўркам бўлса, қандай яхши. Бу йигит турмуш қуриш неъматига ва қиз унга ҳадя қилинишига арзийди. Улар турмуш қурса, яхшилик билан қуради ва агар баъзи ишларини ёқтирмай қолса, унга чиройли муомалада бўлаверади. Шариатимизнинг гўзал тарафларидан бири, куёв уйланадиган аёлини кўриб турмуш қуришга чақирганлигидир. Бу нарса, улар орасида улфат, яқинлик ва муҳаббат давомийлигини таъминлайди. Бўлажак турмуш ўртоғининг чиройи никоҳ тўйидан аввал куёвга маълум бўлиши керак. Буни Расулуллоҳ соллаллоҳу алайҳи ва саллам буюрганлар. Шунда, йигит ҳам, қиз ҳам никоҳга кўнгли хотиржам боради. Йигит тўйдан олдин қизни кўрган ва унинг кўриниши хотирасида қолган бўлади, қиз никоҳ куни кўриб ажабланмайди. Ўртада ҳар хил қийинчилик ва мушкулотлар бошланмайди. Худди шундай қиз ҳам куёвини кўриши ва унга нисбатан нуқтаи назарни белгилаб олиши керак. Айрим йигитлар табиатан хунук бўлиши натижасида қизнинг қалбида унга нисбатан муҳаббат бўлмай қолади. Чунки қиз йигитга ёқмай қолиши мумкин бўлганидек, йигит ҳам қизга ёқмай қолиши мумкин.\nСовчилик фақат йигит томонга эмас\nҚиз бола кишининг номуси ва шарафи, уни муҳофаза қилиш ва сақлаш лозим. Инсон молига қанчалик сергак посбон бўлса, қизининг шарафи, иззатига молидан кўра сергакроқ бўлиши керак. Оқил одам қизини ўзига муносиб, номусини сақлайдиган, у билан қариндошлари қаноатланадиган ва қизини бахтли қила оладиган эрга никоҳлайди. Аммо баъзи инсонлар қизини келинликка таклиф қилишни қиз тарафнинг шаънига тўғри келмайди деб, ҳисоблашади. Бироқ бу нуқтаи назар салафи солиҳларнинг одатларига зиддир. Чунки бу манманлик ва жоҳилиятнинг бир кўриниши. Муносиб жуфт ва бошқаларга ўрнак бўладиган йигитни қидириш, қизни ўзи хоҳлаган йигит билан турмуш қуришга қўйиб беришдан кўра яхшироқдир. Оилага номуносиб бўлган эр қизнинг аҳлига ор ва иснод келтириши мумкин. Кейинги пайтларда Фалончи, писмадончининг ўғлига қизини тиқиштирибди , Писмадончи, фалончи йигитга қизига уйланишни шаъма қилибди деган гапларни эшитяпмиз. Бизнингча, бундай нарсаларга ҳайратланиш ва қизининг бахтини ўйлаганларни уят қилишдан маъно йўқ. Ўғил фарзанд бўлса, қиз ҳам фарзанд. Шошма-шошарликни қоралайдиган динимиз ҳам қиз болани тезроқ узатиб, тенги билан қовуштиришга даъват этади. Қизига қандай йигит муносиблигини ота-она яхши билади. Қанчадан қанча яхши қизлар ҳеч кимнинг назарига тушмай, бахти очилмай юрибди. Шу билан бирга, қанча қизлар ўзига номуносиб оилага келин бўлиб, ҳаёти текис кечмаяпти. Оилавий бахт ҳаммага бирдек зарур, нега энди ўғил фарзандга яхши жуфт излаш керагу, қиз болага совчи кутиб ётиш ёки дуч келган одамга узатиб юбориш керак экан? Ўғилдир, қиздир фарзандини уйли-жойли қилиш ота-онанинг бўйнидаги қарз. Шунинг учун ҳам қизига солиҳ куёв қидираётганларнинг иши хато эмас.\nТурмуш қуришдан олдин умр йўлдошини танлашга алоҳида эътибор бериш шарт. Бу борада икки ёшни қовуштириш вазифасини олган совчиларнинг ҳам масъулияти катта. Ўзаро ҳурмат, муҳаббат, ишонч ва самимият билангина оиланинг пойдевори мустаҳкамланади. Оила қураётган икки инсон бир-бирига ҳар томонлама муносиб бўлсагина, оила қуришдан кўзланган софлик, бахт-саодат ва хотиржамликка эришиш эшиги очилади. Умр йўлдошини танлашда эса, унинг сифатлари ичида аҳли солиҳлик, одоб-ахлоқ ва илмлилик, маънавиятга биринчи ўринда эътибор берилиши керак. Чунки никоҳ ва оила қуриш умр савдоси. Маънавий олам, фасоҳат ва назокат умр ўтиши билан қувватланиб боради. Одоб-ахлоқ, аҳли солиҳлик ҳам йиллар давомида сайқалланиб, зиёдалашаверади. Албатта, икки ёшнинг бундай сифатларини тўйдан аввал катталарга оби-тобида етказувчи шахслар совчилар бўлади. Хайрли амал сари тугунини кўтариб отланган совчижонлар ана шу ҳақиқатларни унутмасалар, бўлгани...\nКиритилди: 21:45 15.03.2019. Ўқилди: 1152 марта. Фикрлар сони: 0 та.\n«Лагерларда аёллар шафқатсиз тарзда зўрланяпти»\nДаҳшат! Бемор шифокорнинг кўз ўнгида фожиали тарзда ва...\n17:26 Ислом Каримовнинг Асака заводини корейсларга қандай сотгани маълум қилинди\n16:34 22 ёшли йигит дўстидан қасос олиш учун унинг онасига уйланди (фото)\n16:17 Президент қарийб 100 нафар маҳбусни афв этишдан бош тортди\n15:53 Даҳшат! Бемор шифокорнинг кўз ўнгида фожиали тарзда вафот этди\n15:53 Қуръонда «Аллоҳ ҳаргиз кофирларга мўминлар устидан йўл бермас», деган оят бўла туриб, нега мўминлар устидан кофирларга йўл берди?\n15:38 Таровеҳ намозини ўз маҳалласидан бошқа ердаги масжидларга бориб ўқиш мумкинми? (видео)\n15:25 "Ювентус" 10 кундан сўнг Гвардиолани расман таништиради!\n15:07 Минглаб қизларнинг интим суратлари интернетда очиқ тарзда пайдо бўлди (+18)\n14:47 Халқ таълими вазирлиги: Масъулиятсиз ота-оналар жаримага тортилди\n14:46 Чирчиқда мактаб ўқувчиси синфдош қизни рашк туфайли тепкилади (видео)\n14:27 Тошкент шаҳар ИИББ ЙҲХБ тутун даражасини, ёруғлик ўтказишни ва мастликни текширувчи ускуналарни синовдан ўтказди\n14:08 Алифбодан йўқотилаётган "нг": Энди нима бўлади?\n14:01 "Озодлик"нинг навбатдаги иғвоси: бу сафар ДСҚга тош отилди\n13:55 Диққат! Сурхондарёда Қрим-Конго гемморагик иситма туфайли ҳомиладор аёл вафот этди\n13:52 Ўзбекистонда қанча одам ишга муҳтож эканлиги айтилди\n13:45 Самарқандлик 33 ёшли тадбиркор устидан бензин қўйиб, ўзини ёқиб ўлдирди\n13:29 Раддия: Akfa Lighting автомобил фаралари учун чироқлар ишлаб чиқармайди!\n13:28 Ислом Каримовнинг собиқ матбуот котиби янгиланган лотин алифбосига қарши чиқмоқда\n13:24 Тошкентда кучли шамол туфайли "Матиз" дарахт остида қолди (видео)\n13:12 Наҳотки? Украинада Зелинскийни истеъфога чиқариш учун ҳаракат бошланди\n12:56 Ана холос! Чустдан чиққан «шифобахш» сув, аслида, истеъмолга яроқсиз экан\n12:37 Ўзбекистонда ҳар ўн йилда ҳаво ҳарорати кўтарилмоқда\n12:34 Тошкентда 59 ёшли аёлни тунаган ўғри топилди\n12:33 Жиззахда автофалокат: ҳайдовчи касалхонага ётқизилди\n12:28 Муҳим рейтинг: "Барселона" "Реал"ни қувиб ўтди (фото)\n12:13 Тошкентлик фирибгар аёл ва унинг шериклари жиноий ишга қўл уришди\n11:56 Тепкилаган ва тепкиланган ўқувчи қизлар: вазият ўрганилиб, чора кўрилди\n11:50 9 соатлик операция: спортчининг ҳозирги аҳволи қандай? (фото)\n11:37 У қатл этилади: эркак икки ўқувчини нега қасддан ўлдирди?\n11:36 Ўзбекистондаги аксарият меҳмонхоналарда ҳамон жуфтликлардан никоҳ гувоҳномаси талаб қилинмоқда\n11:35 АҚШнинг Ўзбекистондаги янги элчиси: "Ассалому алайкум. Менинг исмим Даниель Розенблюм" (видео)\n11:18 Ходимини тепкилаган судьяга нисбатан жиноят иши қўзғатилди\n11:04 Россияга 700 кг героинни қовун ва гилос орасига яшириб олиб кирган Шерали бутун умрга қамалди\n10:58 НАТО Россияга қарши баёнот билан чиқди\n10:49 Аёлнинг эри олдидаги асосий бурчлари\n10:30 Вафот этган фуқароларнинг 25 млн сўмлик пенсиялари бошқа шахсларга тўлангани аниқланди\n10:20 Қабул-2019: Тест саволлари қандай тузиляпти?\n10:20 Никоҳдан аввал йигит ва қиз гаплашиб юрса бўладими?\n10:16 Андижонда сотувга қўйилган масжид: Аллоҳнинг уйини сотувга қўйишга кимнинг ҳадди сиғди?\n10:14 Янгийўлда бедарак йўқолган қиз Россияда нима қиляпти?\n10:04 Даҳшат! Навоийда 6 ёшли боланинг нархи 15 млн. сўм?!\n10:02 Самвел Бабаян ҳақидаги хабар рад этилди\n08:00 Қўнғиротда юк автомашинасининг тиркамасида ёнғин содир бўлди\n07:49 Айбсиз айбдор оқланди\n07:37 Янги Зеландияда йирик исломий марказ иш бошлайди\n07:15 Apple компанияси ўз қурилмаларида Қрим ҳақидаги хатони тузатди\n07:01 Хитойлик аёл автомобил учун 66 қоп танга тўлади\n06:31 Нохушликларни ислом шиорларига боғлаш – гуноҳ!\n06:05 «ИШИДга алоқадор болалар махфий изоляторларда сақланяпти»\n05:45 Масжидларни топишга ёрдам берувчи мобиль илова яратилди\n05:30 Марихуанадан тиббий мақсадларда эркин фойдаланиш муҳокамага қўйилди\n05:15 Навоийда икки жойдан пенсия олаётган нафақахўр қилмиши фош бўлди\n05:08 “Дунёдаги энг хавфли ноутбук” сотувга қўйилди\n05:04 Помидор шарбати: унинг фойдаси нимада?\n05:01 Тошкентда ўқув-симуляция маркази фойдаланишга топширилди\n23:15 Сирил Рамафоса ЖАР президенти этиб қайта сайланди\n23:00 Украина прокуратураси Порошенкога қарши яна бир жиноят ишини очди\n22:45 Кўп соҳанинг билимдонлари\n22:30 Ғарб маданияти тарихидаги энг бой одам маълум қилинди\n22:15 «Ироқ 38 йил аввалги ҳужум учун Исроилдан товон талаб қилиши керак»


21:03 / 26.03.2017\nШу кунларда Хитойнинг Wheelys стартапи Шанхайда компьютер ва дастурий таъминот орқали бошқарилувчи озиқ-овқат бўлимини очди. Digital Trends сайтининг хабар беришича, Wheelys'да тайёр нонушталар, тушликлар ва кечки овқатларни сотиб олиш мумкин. Ассортиментда турли газаклар ва озиқ-овқат тўпламлари намойиш этилган.\nХаридорлар смартфонларидаги махсус илова ёрдамида дўкон расталарини мустақил сканерлаш, шундан кейин танлов ва харидни амалга ошириш имкони берилади. Дўконда намойиш қилинган маҳсулот тахминан ярим соат ичида икки кишилик таомни тайёрлаш имконини яратади.\nСмартфон дастурлари чарчамайди, лампалар, расталар ва таомлар ҳам шундай, шунинг учун дўкон куну тун ишлайди. Савдо зали майдони катта эмас - жами 50 квадрат метр, бироқ Wheelys вакиллари ижобий йўналиш олишган. Шу боис харидорларга янги иш лойиҳаси маъқул келган тақдирда тез орада янги дўконлар очилади. Ўтган йили компания Швецияда ҳам худди шундай дўконини синовдан ўтказган.\nХитой озиқ-овқат сунъий интеллект дўконлар


9 январдаги воқеа қариялар яшайдиган подъездда содир бўлган.\nПитерда қарияларга ҳужум қилаётган жиноятчилар қидирилмоқда\nПетербургда кекса нафақахўрларга қатор ҳужумлар уюштириб, уларни талон- тарож қилган шахслар қидируви давом этмоқда.\nИнтернет тармоқларида тарқалган видеода акс этган қарияларга ҳужумлардан бирининг тасвири маҳаллий жамоатчилик, айниқса рус миллатчилари ва тақирбошлари эътиборини ўзига қаратди.\nВоқеа жорий йилнинг 9 январида Санкт-Петербургнинг Купчино мавзесидаги Гражданская кўчаси, 120- уйда содир бўлган. Камерага олинган видеотасвирда подъездга кираётган иккита кекса аёл ортидан 8 ёшларда бўлган болакай келиб, кампирлар ичкарига киргач, эшикни қўли билан тутиб туради. Боланинг очиб турган эшигига иккита баққуват йигит кириб боради.\nПодъезд ичкарисидаги иккинча камерада акс этган видеода кепка кийган барзанги йигит қария аёллар орқасидан келиб, мушт билан уларни уриб йиқитгани ва уларнинг сумкаларини олгани акс этган. Шунингдек, видеода барзанги йигит йиқилган аёллардан бирини яна бир бор тепиб, қочиб қолгани тасвирини кўриш мумкин. Кўринишидан осиёлик бўлган иккинчи жиноятчи йигит болакай билан бирга эшик олдида кутиб турган.\nЖурналистларга берган интервьюсида жабрланувчилардан бири Нина Васильева тиши сингани, боши ва белидан жароҳат олгани, ҳозиргача юра олмаётганини гапириб берди:\n- Подъездга яқинлашиб келганимизда бир болача тиржайиб турган экан. Биз ичкарига кирдик. Зинапоядан чиқиб, орқага қарасам у ичкарига кирмасдан турибди. Бирдан қандайдир киши кириб келди ва мушт билан солиб қолди, қолгани эсимда йўқ. Хушимга келсам, Людмила ўликдек узала тушиб ерда ётибди. Қон оқиб кетди юзимдан. У сумкага чўзилдию, лифт овозини эшитиб қочиб қолди, дея эслайди жабрланувчи Нина Васильева.\nАйбдор яна муҳожир...\nКампирларга ҳужум қилган жиноятчиларнинг ташқи кўриниши видеога тушиб қолган бўлсада, тасвирдан уларнинг миллатини аниқлаш мушкул.\nАйни пайтда “ВКонтакте” каби ижтимоий тармоқларда маҳаллий миллатчилар ўзларининг “тергов-суриштирув” ишларини бошлаб юборганини кўриш мумкин.\nШунингдек, “Комсомольская правда” газетасида “жиноят осиёликлар томонидан содир этилди” ҳукми чиқарилиши ортидан жиноятчини тасвирловчи “100 фоиз ишончли” маълумотлар ҳам тарқалди.\nИнтернет фойдаланувчилардан бири жиноятни содир этганлар орасида ўзбекистонлик мигрантни “таниб қолгани”ни билдириб, бу шахснинг фотоларини чоп этди.\nПетербург ресторанларидан бирида ошпаз ва бармен бўлиб ишлаб келган Илҳом исмли йигитнинг ВКонтактедаги саҳифасида миллатчилар бу шахсга очиқчасига таҳдид қилишган.\nБу ўзини жиноятга мутлақо алоқаси йўқлигини айтиб, 25 декабрдан бери Ўзбекистонда эканини тасдиқловчи чипта нусхаси, декабрь охирларида Ўзбекистонда олинган янги паспортини асос сифатида келтиради.\nПитерликлар ижтимоий тармоқлар орқали қидирув бошлаб юборди, шаҳарда жиноятчиларни овлаш учун махсус кўнгиллилар гуруҳлари тузилмоқда.\n“БАРЧАГА! Ким бугун-эрта бўш? Шаҳар шимолида иш бор, нафақахўр кампирларга ҳужум қилаётганларни қўлга олиш!”, дейилади эълонлардан бирида.\nАйни пайтда, Санкт-Петербург шаҳри ва Ленинград вилояти Ички ишлар бошқармаси ахборот бўлими бошлиғи Вячеслав Степченко Озодликка шаҳарнинг шимолида банкдан пенсия олиб қайтаётган қарияларга бу каби бир нечта ҳужум қилинганини тасдиқлади.\nГражданская кўчасидаги ҳужумдан бир кун олдин – 8 январь куни, Петербургнинг Будапештская кўчасида 40-45 ёшли номаълум кимса 81 ёшли қарияга ташланиб, 18 минг рубль пули ва паспортини ўғирлаб кетгани; 7 январь куни эса Осипенко кўчасидаги уйлардан бирида лифтдан чиқаётган кекса аёлни бир эркак ва ёш бола калтаклаб, пули ва мобил телефонини олиб кетгани айтилди.\n“Лекин бу жиноятларни бир гуруҳ қилаётгани, уларнинг қайси миллатига мансублиги тўғрисида гапиришнинг ўзи эрта”, дейди терговчи.\n- Келиб тушган ариза юзасидан “талон-тарож” моддаси асосида жиноий иш қўзғатилди, Калинин туман полицияси мазкур жиноятни фош этишга қаратилган барча зарурий тергов-суриштирув ишларини бошлаб юборди, деди Вячеслав Степченко.\nПолиция ва терговчиларнинг бу баёнотларига қарамасдан, ижтимоий тармоқларда жиноятчиларни қўлга олишда кўмаклашган ҳар қайси маълумот учун пул мукофоти тайинлангани маълум.\nҲуқуқ ҳимоячилари миллатчиларнинг бу иддаолари ва баёнотлари шаҳарда меҳнат қилаётган бошқа мигрантларга миллатчи ёшлар ҳужумларини келтириб чиқариши мумкинлигидан огоҳлантирмоқда.\nЭслатиб ўтамиз, жорий йилнинг 16 январга ўтар кечаси Петербургнинг Москва проспектида чавақлаб кетилган ўзбек муҳожири мурдаси аниқланди; 21 январ куни кечки соат 10 ларда шаҳарнинг Фрунзе туманидаги Салова кўчасидан кўкрагидан милтиқ билан отиб кетилган 27 ёшли Ўзбекистон фуқароси Жанелидзе клиникасига олиб келинди.\nПолицияда Озодликка мазкур ҳодисалар юзасидан Тергов қўмитаси тергов-суриштирув ишлари олиб борилаётгани, оғир аҳволда қолаётган ўзбек муҳожири ҳозирча кўрсатма бера олмаслигини маълум қилишди.


ОАВ: АҚШ маъмурияти КХДР раҳбариятини йўқотишни мақсад қилган\n12:08 / 04.05.2017\nОқ уй Пхеньянда ҳукуматни ўзгартиришга ҳаракат қилмоқда. Бу ҳақда КХДРнинг ҳукумат газетаси “Минчжу Чосон”да эълон қилинган мақолада сўз юритилади.\nНашр маълумотига кўра, президент Дональд Трамп маъмурияти “ўзининг асосий мақсади сифатида Қўшма Штатлар томонидан ишлаб чиқилган ҳарбий стратегия доирасида КХДР раҳбариятини йўқ қилишни режалаштирган”. Газетанинг огоҳлантиришича, “КХДР инқилобий армияси АҚШ мамлакат олий раҳбариятини ҳақорат қилиш бўйича кичик уринишларни амалга оширса ҳам шафқатсиз зарбалар беради”.\nМақолага кўра, Пхеньяннинг фикрича, “Трамп маъмурияти ўз рақиби ҳақида аниқ тасаввурга эга эмас”. “КХДР халқи ва армияси ўз ҳаёти эвазига инқилоб штаби ҳимоясини таъминлайди ва кимдир республика олий раҳбариятини ҳақорат қилса, уни ер юзидан йўқотади”, - дея хулоса қилган "Минчжу Чосон".\nАҚШ давлат котиби Рекс Тиллерсоннинг 3 май куни маълум қилишича, Вашингтон Пхеньянга нисбатан санкцияларни кучайтиришга тайёр. Маълумотларга кўра, Оқ уй КХДРга “босим ўтказиш кампаниясини” давом эттириш ниятида.


Эрдўғон: «Халқаро тинчликпарвар кучларни фаластинликларни ҳимоя қилишга жўнатиш керак»\nЭрдўғон: «Халқаро тинчликпарвар кучларни фаластинликларни ҳимоя...\n19.05.2018 18:46 0 1085\nЭрдўғон халқаро тинчликпарвар кучларни фаластинликларни ҳимоя қилишга жўнатишга чақирди. Бу ҳақда «Анадўлу» ахборот агентлигининг маълумотларига асосланиб, «Aif.ru» хабар бермоқда.\nЭрдўғоннинг таъкидлашича, фаластинлик ёшлар ҳар куни Исроилнинг қурбонига айланмоқда.\nТуркия раҳбари халқаро ҳамжамият ва БМТнинг Хавфсизлик кенгашини Фаластинга нисбатан ўз мажбуриятларини бажаришга чақирди.\nИҲТнинг Истанбулда ўтказилган фавқулодда саммитида ташкилотга аъзо давлатлар вакиллари АҚШдан сўнг Тел-Авивдаги элчихоналарини Қуддус шаҳрига кўчирмоқчи бўлаётган давлатларга иқтисодий санкция қўллашни талаб қилишди.\nШунингдек, ИҲТ аъзолари Исроилнинг Ғазо секторида содир этган жиноятларини текширадиган мустақил халқаро эксперт комиссияси тузиш таклифини билдирдилар.


14.08.2017 15:54 Чоп этиш версияси\nЁшлар ижод саройида бўлиб ўтган мамлакатимизнинг етакчи тадбиркорлари ва тадбиркорлик фаолиятини бошлаш истагидаги ёшлар учрашуви шундай номланди. Очиқ семинар тарзида ташкил этилган ушбу тадбирда касб-ҳунар коллежлари битирувчилари, уюшмаган ёшлар ҳамда ёш тадбиркорлар иштирок этди.\nЎзбекистон Республикаси Президентининг Давлат маслаҳатчиси, Ўзбекистон ёшлар иттифоқи марказий кенгаши раиси Қ.Қуронбоев, Савдо-саноат палатаси раиси А.Икромов, Олий Мажлис Қонунчилик палатаси қўмита раиси А.Саидов ва бошқалар мамлакатимизда ёш тадбиркорларнинг ҳуқуқ ва қонуний манфаатларини ҳимоя қилиш, ишбилармонлик қобилиятини ривожлантириш, ёшларни кичик бизнес ва хусусий тадбиркорликка кенг жалб этиш, ташаббусларини рағбатлантириш, лойиҳаларини қўллаб-қувватлаш бугунги куннинг аҳамиятга молик масалаларидан бири эканлигини таъкидлади.\nДавлатимиз раҳбари Шавкат Мирзиёевнинг жорий йил 5 июлдаги "Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида"ги фармони бу борада амалга оширилиши зарур бўлган ишларни янги босқичга кўтарди.\nУчрашувда Ўзбекистон ёшлар иттифоқи ҳамда Ўзбекистон Савдо-саноат палатаси ўртасида ҳамкорлик меморандуми имзоланди. Унга асосан ҳар икки томон ёш тадбиркорларни излаб топиш, тадбиркорлик фаолиятини бошлаши учун уларга кенг имкониятлар яратиш, ёш тадбиркорларни ҳудудлардаги эркин иқтисодий зоналар ҳамда кичик саноат зоналарига йўналтириш, бизнес лойиҳаларини қўллаб-қувватлаш, тадбиркорлик фаолиятини бошлаш истагидаги ёшлар билан семинар-тренинг ҳамда маҳорат дарслари ташкил этиш каби вазифаларни амалга оширади. Шунингдек, ёш тадбиркорлар уюшмасини ташкил этиш белгиланди.\nТадбирда мамлакатимизнинг муваффақиятга эришган етакчи тадбиркорлари – Халқаро бизнес ва технологиялар ассоциацияси бошқаруви раиси Ҳикмат Абдураҳмонов ва «Murad Buildings» корхонаси асосчиси Мурод Назаров томонидан маҳорат дарслари ўтказилди. Ёшлар мазкур тажрибали тадбиркорларнинг «Техноплаза» бизнес мажмуаси ҳамда «Green city» турар жой мажмуасига ташриф буюриб, ишбилармонларнинг фаолияти билан яқиндан танишди.\nМамлакатимизнинг тажрибали тадбиркорлари ёшларга муваффақиятга эришишнинг омиллари ҳақида ўз ҳаётий тажрибаларидан келиб чиққан ҳолда сўзлаб берди. Мутахассислар тадбиркорлик фаолиятига оид қонунлар, бизнес-режа тузиш ва уни амалга оширишда банк кредитларидан фойдаланиш каби масалалар юзасидан тушунча ва тавсиялар берди. Иштирокчилар ўзларини қизиқтирган саволларга жавоб олди.


Ич кетиш (диарея) - сабаблари, даволаш, диагностика қилиш\nФильтрум / Фойдали материаллар / Ичбуруғ (Диарея)\nИчбуруғ (диарея) халқ орасида ичоғриғи, ич кетиши номлари билан аталадиган хасталик бўлиб, ичак йўлларининг функционал бузилиши ҳисобланиб, ичакларни бўшатиш ва ичнинг суюқ ҳолатда келиши билан кечади. Кўпгина ҳолларда ичбуруғ овқатдан заҳарланиш, шунингдек, хатарли паталогиялар, мисол учун, сурункали гепатит, панкреатит ва бошқа инфекцион-яллиғланиш касалликларининг аломати бўлиши мумкин.\nИчакларнинг нормал фаолияти бузилганда овқат ҳазм қилиш жараёни тезлашади. Тўлиқ парчаланмаган овқат қолдиқлари ахлатга айланиб, ачиш жараёни вужудга келади ҳамда суюқ ахлат чиқиши тезлашади. Ҳожат характери ичбуруғ сабабларига боғлиқ бўлиб, ҳар бир конкрет вазиятда ахлат суюқлиги, ҳиди, миқдори, турли аралашмалар, масалан, суюқ шилимшиқ сингари, кўринишларда бўлади.\nЕнгил шаклдаги ичбуруғ аслини олганда, айтарли хатарли эмас ва дори-дармон қўлланганда тезда муаммо ҳал бўлади. Организмнинг муҳим ҳаётий аҳамиятга эга микроэлементлар ва ич кетишининг доимий ҳамроҳи – сувсизланиш саломатликка жиддий хавф солади. Шунинг учун уй шароитида ич кетиш маҳали нималар қилиш кераклиги, дори қутисида қандай дори воситалари бўлиши ва келажакда мазкур ҳолатнинг олдини олиш учун қўлланажак тадбирлардан хабардор бўлиш лозим.\nИчбуруғ кишида ҳаддан зиёд овқат истеъмол қилгани, қаҳва ёки алкоголли ичимликларни кўп миқдорда ичгани, ёғли таомлар сабабли келиб чиқиши мумкин. Одатда бу ҳолат тезда ўтиб кетади ва даволаш учун айтарли муаммолар пайдо бўлмайди. Бошқа ҳолларда эса ичбуруғ:\nВирусли, бактериал, паразитар ва замбуруғли инфекциялар;\nОрганизмнинг заҳарли моддалар ва тиббий препаратлар билан заҳарланиши;\nСифатсиз сув ва озиқ-овқат маҳсулотлари истеъмоли;\nОзиқ-овқат маҳсулотлари ва тиббий препаратларга аллергия\nОшқозон ва жигар фаолиятининг бузилиши;\nИнгичка ва йўғон ичаклар касалликлари;\nИчак яллиғланиши синдроми;\nСтресслар туфайли пайдо бўлиши мумкин.\nҲар бир ҳолатда ичбуруғ ўзига хос ва бошқа салбий қўшимчалар, масалан, қайт қилиш, қоринда оғриқ, тана ҳароратининг кўтарилиши, кўнгил айниши синагри аломатлар билан билан ўтиши мумкин.\nСурункали ич бузилиши эса узоқ ҳамда озроқ муддатли қайталанишлар билан давом этиши характерланади. Ич бир ой давом этиши, баъзан ўткзиб юборилганда эса йиллаб давом этади. Одатда бунга ошқозон-ичак йўлларининг жиддий хасталиклари сабаб бўлиб, уни мутахассисларгина аниқлаши ва тегишли муолажалар тавсия қилиши мумкин.\nКатталарда ичбуруғ аломатлари қуйидаги салбий кўринишлар билан характерланади:\nДармонсизлик ва ваража;\nТез-тез ҳожатга чиқиш;\nҚорин дам бўлиши;\nТананинг юқори ҳарорати.\nБундай ҳолатларда беморга ичбуруғга қарши ишончли ва маълум дори воситасини бериш, ҳароратни туширувчи дори ва кўп миқдорда суюқлик ичириш тавсия қилинади. Беморга тинчлик лозим.\nКўпгина ҳолатларда ичбуруғ маҳали тана ҳарорати кўтарилмайди ва бу иммун тизимининг кучсизлигидан далолат беради. Ўз навбатида организмнинг турли ёт вирус ва инфекцияларга курашувчанлиги пастлигини кўрсатувчи омил ҳисобланади. Қуйидаги кўринишлар билан кечаётган ичбуруғда зудлик билан тез тиббий ёрдам чақириш керак:\nАхлатнинг сув аралаш келиши;\nОрганизм сувсизланаётгани аломатлари (пешоббнинг тўқ рангги, кўкариш, мушак тортишувлари, чалғиб кетиш);\nИчнинг қон ёки шиллиқ аралаш келиши;\nАхлатнинг қорамтир тусдалиги (ички қон кетиш хавфи);\nОқ рангда ич келиши (ўт йўлларини тош ёки ўсимта тўсган бўлиши мумкин);\nҚоринда доимий оғриқ.\nЮқоридаги аломатлар Африка ёки Осиё мамлакатларига саёҳатдан қайтган кишида кузатилса, бемор тезлик билан касалхонага ётқизилиши керак.\nБолаларда ичбуруғ маҳали ичдан келаётган масса рангги ва ҳолати касалик сабабларини аниқлашда ёрдам беради:\nПуштирангли ахлатга - дизентерия;\nАхлатнинг яшил тусдалигига - стафилококкларнинг кўпаётгани;\nКулранг кўпикли ахлат - организмга ротавирусов тушгани;\nҲазм бўлмаган овқат қолдиқлари аралаш, ёғли ахлат эса - бола организмнинг таомномадаги у ёки бу таом ёки масулотни ҳазм қилмаётганини далолатлайди.\nБолаларда ичбуруғ ахлатнинг ўзига хос ранг ва ҳидли бўлишининг сабабларидан яна бири дисбактериоз ҳисобланади. Ташхисни мутахассис тасдиқлаши ва шунга мувофиқ даво муолажаларини белгилаши лозим.\nУй шароитида ичбуруғни даволашга киришишдан олдин, албатта, унинг келиб чиқиш сабабларини аниқлаш аҳамиятга эга. Ўткир ичбуруғ катталарда кузатилса, муолажаларни Фильтрум қабул қилишдан бошлаш мумкин.\nТаблетка кўринишидаги табиий сорбент ичбуруғни самарали тўхтатади, кўплаб патоген микроорганизмлар кўпайишининг олдини олади, маҳаллий иммунтитетни мустаҳкамлайди, ичаклар сиқилиб-очилишини меъёрлаштиради ҳамда ичаклар микрофлорасини ўзгартирмайди.\nИчбуруғда беморнинг кўнгли айниётган бўлса, бу организмнинг токсинлардан табиий равишда халос бўлишга интилиши, дейиш мумкин. Ич кетиш ва қайт қилиш маҳали организм сувсизланиб қолишининг олдини олиш лозим. Бундай пайтда табиий сабзавот шарбатлар, газланмаган, тиндирилган сув ичирилади. Тана ҳарорати юқори бўлганда эса исситмани туширувчи дорилар тавсия қилинади.\nИчбуруғ пайти қорин оғриса-оғримаса ошқозон-ичак тизимига бериладиган босимни имкон қадар камайтириш керак. Таомномадан ёғли, қовурилган, ширин, аччиқ ва ўткир таомлар ҳамда зираворларни чиқариб, қора нон, сут ва сут маҳсулотлари, қаҳва ва алкоголдан тийилиш шарт.\nИчбуруғни даволашнинг дастлабки ҳафтасида қуйидаги парҳезга риоя қилиш лозим:\nБуғлаб пиширилган парҳез гўшт;\nҚайнатилган гуруч хўрда;\nқирғичдан ўтказилган олма.\nЮқорида келтирилган хатарли аломатлар кузатилганда беморга малакали тиббий ёрдам кўрсатиш зарур. Тўғри ташхис ич бузилишининг асл сабабларини тезроқ аниқлаш ва тегишли ҳамда самарали даволаш муолажалари белгилаш имконини беради. Ҳар бир беморга ҳолати ва касаллик сабабларига мувофиқ индивидуал дори воситалари, антибиотиклар, пробиотик ва сорбентлар белгиланади.\nА 08 МКБ-10 кодли ичак инфекциялари ва бошқа вируслардан азият чекмаслик учун қуйидаги, айтарли қийин бўлмаган тавсияларга амал қилиш талаб этилади:\nовқатдан олдин қўлларни совунлаб тозалаб ювиш;\nқайнтилмаган сувни ичмаслик;\nэски ва муддати ўтган озиқ-овқат маҳсулотларини истеъмол қилмаслик;\nсабзавот ва меваларни истеъмол қилиш ва овқатга ишлатишдан олдин тозалаб ювиш.\nПрофилактика сифатида табиий сорбентлар, масалан, Фильтрум препаратини курс тариқасида қабул қилиш мумкин. Шунингдек, уй дори қутисида эҳтимолий ичбуруғдан ҳимояланиш сифатида, мазкур дори всоитасини доим сақлаш фойдадан холи эмас. Саломатлик ҳақида вақтида қайғуриб ҳамда шахсий гигиена талабларига доимо риоя этиб, ҳар қандай киши турли нохуш ҳолатлар, масалан, ичбуруғдан ўзи ва оила аъзоларини ишончли ҳимоя қила олади.\nМуҳим: қўллашдан олдин йўриқнома билан танишиб чиқинг ёки даволовчи шифокор мутахассис маслаҳатини олинг